**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΠΙΤΡΟΠΗ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Φεβρουαρίου 2024, ημέρα Τετάρτη και ώρα 10.10΄, στην Αίθουσα «Προέδρου Δημητρίου Γεωργ. Παπασπύρου» (150)συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Έκθεσης για το Γ΄ τρίμηνο του 2023, που συνέταξε το Γραφείο του Προϋπολογισμού του Κράτους στη Βουλή.».

Στη συνεδρίαση επίσης παρέστησαν ο κ. Άγγελος Κανάς, μέλος της Επιστημονικής Επιτροπής του Γραφείου του Προϋπολογισμού του Κράτους στη Βουλή και Καθηγητής Χρηματοοικονομικής στο Τμήμα Οικονομικής Επιστήμης του Πανεπιστημίου Πειραιώς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Μαρκόπουλος Δημήτριος, Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Χαλκιάς Αθανάσιος, Βορύλλας Ανδρέας, και Καζαμίας Αλέξανδρος.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Καλημέρα σας συνάδελφοι και επίσημα, πλέον.

Κυρίες και κύριοι συνάδελφοι, ξεκινά η συνεδρίαση της Επιτροπής Απολογισμού και Γενικού Ισολογισμού του Κράτους και Ελέγχου Εκτέλεσης του Προϋπολογισμού του Κράτους με θέμα ημερήσιας διάταξης την «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Έκθεσης για το Γ΄ τρίμηνο του 2023, που συνέταξε το Γραφείο του Προϋπολογισμού του Κράτους στη Βουλή.».

Στη συνεδρίαση παρίσταται ο Συντονιστής του Γραφείου του Προϋπολογισμού του Κράτους στη Βουλή, κ. Ιωάννης Τσουκαλάς. Κύριε Τσουκαλά, καλώς ήρθατε στην Επιτροπή μας και τα μέλη της Επιστημονικής Επιτροπής του Γραφείου του Προϋπολογισμού του Κράτους στη Βουλή, οι κ.κ. Άγγελος Κανάς, Αθανάσιος Ταγκαλάκης και Παναγιώτης Κωνσταντίνου. Σας καλωσορίζουμε και σας ευχαριστούμε πάρα πολύ.

Ευθύς αμέσως δίνω το λόγο στον Συντονιστή του Γραφείου Προϋπολογισμού του Κράτους στη Βουλή, τον κ. Ιωάννη Τσουκαλά.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή):** Καλημέρα. Σας ευχαριστώ, κύριε Πρόεδρε, για την παρουσίαση.

Όπως αναφέρατε, αριστερά μου και δεξιά μου βρίσκονται τα μέλη της Επιστημονικής Επιτροπής.

Όπως γνωρίζετε είναι η πρώτη μου συνεδρίαση και γνωριμία μαζί σας και θα ήθελα να το καλλιεργήσουμε αυτό, στο μέλλον, όσο μπορούμε και να σας βοηθήσουμε στο μέτρο του δυνατού.

Σήμερα θα σας κάνω μια σύντομη σχετικά παρουσίαση των βασικών σημείων της Έκθεσης που συντάξαμε για το Γ΄ Τρίμηνο του 2023. Κάποια από τα στοιχεία που βρίσκονται στην Έκθεση τα έχουμε επικαιροποιήσει ούτως ώστε να μη μιλάμε με παλιά στοιχεία και έχουμε στο μέλλον -στα μέσα Μαρτίου- την επόμενη Έκθεση που θα είναι και του Δ’ Τριμήνου, όπου εκεί θα πάμε πιο πολύ σε βάθος και σε προβλέψεις και σε άλλα ζητήματα της Ελληνικής Οικονομίας.

Λοιπόν, τώρα, όσον αφορά την Έκθεση. Θα σας κάνω, όπως είπα μια συνοπτική παρουσίαση των βασικών σημείων. Δεν θα υπεισέλθω σε λεπτομέρειες, θα το αφήσω στην ευχέρειά σας να κάνετε ερωτήσεις και να εισέλθουμε και σε λεπτομέρειες εφόσον το θέλετε.

Παρουσιάζονται στην Έκθεση οι εξελίξεις του Γ΄ Τριμήνου, τα Δημοσιονομικά Μεγέθη και οι Εξελίξεις στο Διεθνές Περιβάλλον, Εξέλιξη ΑΕΠ, Προβλέψεις για το 2024 και 2025, για τον Πληθωρισμό, όπου θα σταθούμε λίγο. Την Επενδυτική Βαθμίδα, την Αποκλιμάκωση Χρέους και τις Προοπτικές για το 2024-2026.

Όπως γνωρίζετε, φαντάζομαι για το Γ΄ Τρίμηνο, η Ελληνική Οικονομία διατήρησε ένα αρκετά καλό ρυθμό ανάπτυξης, το έκλεισε στο 2,1% για το Γ΄ Τρίμηνο. Όπως είπα και πριν θα δούμε στις αρχές Μαρτίου τα στοιχεία για το νέο ΑΕΠ, οπότε θα έχουμε ολοκληρωμένη εικόνα πλέον για όλο το 2023. Αναμένουμε ότι θα κινηθεί κοντά στις προβλέψεις του Γραφείου που ήταν λίγο πάνω από το 2%. Η Ευρωζώνη αντίθετα παρουσιάζει κάποια στασιμότητα με πρόβλεψη περαιτέρω επιβράδυνσης για το 2024. Θα δούμε πως αυτό ενδεχομένως επηρεάζει την Ελληνική Οικονομία.

Στα Δημοσιονομικά Δεδομένα του Προϋπολογισμού του 2023. Η Εκτέλεση του Προϋπολογισμού Γενικής Κυβέρνησης με τα τελευταία στοιχεία του Δεκεμβρίου, όπως δημοσιεύτηκαν από το Γενικό Λογιστήριο του Κράτους παρουσιάζει ένα πρωτογενές ταμειακό πλεόνασμα της τάξεως των 3,6 δισ. ευρώ. Όπως αναφέραμε και στην Έκθεση, η καλύτερη Εκτέλεση σε σχέση με την Εισηγητική του Προϋπολογισμού προέρχεται κυρίως από την πλευρά των φορολογικών εσόδων, τα οποία ήταν αυξημένα, λόγω αύξησης της απασχόλησης και αύξησης μισθών που συντελούν στην αύξηση των άμεσων φόρων, αλλά και στην αύξηση των έμμεσων φόρων, Φ.Π.Α. κ.λπ., λόγω τουρισμού και άλλων εξελίξεων.

Το Χρέος. Θα το δούμε και παρακάτω, έχουμε μια συνεχή αποκλιμάκωση από το 2020 και μετά.

Το Διεθνές Περιβάλλον. Να μείνουμε εδώ, γιατί θέλω να τονίσω ότι λειτουργούμε ως ένα εξαιρετικά αβέβαιο Διεθνές Περιβάλλον, το οποίο φυσικά επηρεάζει και την Ελληνική Οικονομία. Δεν είμαστε σε ένα περιβάλλον, το οποίο είναι προστατευμένο.

Έχουμε τώρα τα εξής εδώ. Έχουμε τη συνέχιση του πολέμου στην Ουκρανία. Τις διενέξεις στη Μέση Ανατολή. Στην Κίνα αρχίζουμε να παρατηρούμε μία κρίση στην αγορά ακινήτων, η οποία ενδεχομένως θα επηρεάσει τις ροές του διεθνούς εμπορίου.

Επιπλέον, ανησυχία για το κόστος μεταφορών και την επίπτωση στις εφοδιαστικές αλυσίδες, λόγω των γεγονότων στην Ερυθρά Θάλασσα, το οποίο αυτό πιθανόν να έχει αντίκτυπο στο κόστος ενέργειας και μεταφορών και φυσικά, η επιβράδυνση της παγκόσμιας οικονομίας, αλλά και της Ευρωζώνης, το οποίο λειτουργεί αρνητικά, όσον αφορά τη ζήτηση από το Εξωτερικό για τα ελληνικά προϊόντα και υπηρεσίες.

Εδώ έχω ένα απλό διάγραμμα, το οποίο παρουσιάζει την εξέλιξη του ρυθμού μεταβολής του ΑΕΠ διαχρονικά από το 2019 και ύστερα. Βλέπετε αυτή τη μαύρη γραμμή, η οποία δείχνει τη μεγάλη πτώση λόγω της κρίσης του κορονοϊού και μετά τη μεγάλη επάνοδο σε ένα πολύ υψηλό θετικό ρυθμό ανάπτυξης, ο οποίος αποκλιμακώνεται μεν διατηρείται δε σχετικά σταθερός στην περιοχή του 2%, όπως είπαμε το τρίτο τρίμηνο έκλεισε στο 2,1%. Αυτές οι μπάρες δείχνουν στην ουσία πως αυτός ο ρυθμός ανάπτυξης μεταφράζεται στις συνιστώσες της ζήτησης, δηλαδή ιδιωτικές και δημόσιες επενδύσεις, κατανάλωση, εξαγωγές, εισαγωγές αυτά είναι κυρίως τα 5 μεγέθη. Άρα, για το 2023 στην ουσία η στήριξη του ρυθμού ανάπτυξης προήλθε κυρίως από την ιδιωτική κατανάλωση και σε μικρότερο βαθμό από τις επενδύσεις. Παρατηρείται μια μικρή κάμψη των εξαγωγών που μπορεί να αποδοθεί στην επιβράδυνση της εξωτερικής ζήτησης.

Όσον αφορά τις προβλέψεις για το 2024 και 2025 έχουμε φτιάξει ένα διάγραμμα εδώ και βλέπετε μια μαύρη κάθετη γραμμή στο τρίτο τρίμηνο του 2023 και βλέπετε με την γραμμή που κινείται διαχρονικά το ρυθμό μεταβολής σε ποσοστό του Ακαθάριστου Εγχώριου Προϊόντος. Άρα, από τη μαύρη γραμμή και έπειτα μιλάμε για προβλέψεις πλέον, όπου εδώ οι προβλέψεις από διάφορους Διεθνείς Οργανισμούς, τον ΟΟΣΑ, το Διεθνές Νομισματικό Ταμείο και τα λοιπά και το Υπουργείο Οικονομικών κυμαίνονται στην περιοχή λίγο πάνω από το 2% με πιο ευνοϊκή αισιόδοξη πρόβλεψη του Υπουργείου Οικονομικών, η οποία αποτυπώνεται και στον Προϋπολογισμό, όπως γνωρίζετε, στο 2,9%.

Τώρα να πούμε εδώ σχετικά με τις προβλέψεις ότι οι προβλέψεις είναι χρήσιμες στο βαθμό που μας δίνουν μία τάξη μεγέθους και μια περιοχή όπου πιστεύουμε ότι θα κινηθεί η ελληνική οικονομία. Θέλω να επιστήσω την προσοχή να μην παίρνουμε ένα νούμερο σαν δεδομένο ότι «αφού είπαμε αυτό, αυτό θα πραγματοποιηθεί». Υπάρχουν πολλές αβεβαιότητες φυσικά, οι οποίες θα επηρεάσουν την πραγματική πορεία της οικονομίας. Τώρα η ευνοϊκότερη πρόβλεψη του Υπουργείου Οικονομικών στηρίζεται κυρίως στην πρόβλεψη για πολύ μεγάλη αύξηση των επενδύσεων, περίπου στο 15% προβλέπεται. Είναι αισιόδοξο, κατά τη γνώμη του Γραφείου, βέβαια, θεωρούμε ότι είναι πραγματοποιήσιμο εφόσον απορροφήσουμε και βάλουμε στην οικονομία τους πόρους του Ταμείου Ανάκαμψης και Ανθεκτικότητας, πιθανόν να είναι εφικτός αυτός ο ρυθμός ανάπτυξης που προβλέπει το Υπουργείο. Νομίζουμε ίσως κινηθεί λίγο πιο κάτω. Όπως είπα υπάρχουν πολλές αβεβαιότητες εξωτερικές, οι οποίες θα επηρεάσουν το πού εν τέλει θα κινηθεί η ελληνική οικονομία.

Τώρα, στο μέτωπο του πληθωρισμού, εδώ παρατηρούμε μια αποκλιμάκωση. Εδώ ίσως σας μπερδεύω λίγο με τις τέσσερις γραμμές, είναι ο εναρμονισμένος γενικός δείκτης και ο δείκτης που αφαιρεί τα τρόφιμα και την ενέργεια για την Ελλάδα και την Ευρωζώνη. Τώρα φυσικά βλέπουμε ότι από το πίκ που φτάσαμε το 2022 είναι εμφανής η αποκλιμάκωση πλέον θεωρούμε ότι αποδίδουν τα μέτρα της Ευρωπαϊκής Κεντρικής Τράπεζας. Επομένως η αποκλιμάκωση, με εμπόδια βέβαια, γιατί όπως είδατε για τον Δεκέμβριο είχαμε μία επάνοδο από το 2,9% στο 3,7% για την Ελλάδα. Επομένως, κρατάμε μια επιφύλαξη όσον αφορά το πού θα κινηθεί για το πρώτο τρίμηνο του 2024. Υπάρχει και στην Ευρωζώνη φυσικά αποκλιμάκωση. Τώρα, γιατί είναι χρήσιμο αυτό να το γνωρίζουμε; Εφόσον αποκλιμακώνεται ο πληθωρισμός και πλησιάζει το στόχο του 2% που ορίζει η Ευρωπαϊκή Κεντρική Τράπεζα, θα πρέπει να αρχίσουμε να βλέπουμε και αποκλιμάκωση του βασικού επιτοκίου της Ευρωπαϊκής Κεντρικής Τράπεζας και επομένως πιθανό να δούμε και μια αντανάκλαση στο ελληνικό τραπεζικό σύστημα να αποκλιμακώνονται κάποια επιτόκια και να γίνεται λίγο ευκολότερος ο δανεισμός επιχειρήσεων και νοικοκυριών.

Υπάρχουν όμως και αρνητικές αβεβαιότητες, οι οποίες έχουν να κάνουν με το ότι είναι δεδομένο ότι έχουν πιεστεί τα νοικοκυριά με την αύξηση των τιμών. Θα έχουμε περαιτέρω πιέσεις για αύξηση μισθών και θεωρούμε ότι πρέπει να υπάρξουν τέτοιες, όμως αυτό είναι κάτι το οποίο η Ευρωπαϊκή Κεντρική Τράπεζα το αναφέρει σαν βασικό κίνδυνο, ενδεχομένως ένα σπιράλ αύξησης μισθών - αύξησης τιμών να επαναφέρει τον πληθωρισμό σε ένα πιο υψηλό επίπεδο και το τελευταίο που θέλαμε να δούμε θα ήταν να παγιώνεται η αντίληψη ότι ο υψηλός πληθωρισμός ήρθε για να μείνει. Θα το συζητήσουμε θεωρώ και πιο εκτενώς στην πορεία.

Τώρα, οι εξελίξεις λίγο στα δημοσιονομικά και όσον αφορά τις αποδόσεις των κρατικών δεκαετών ομολόγων. Εδώ έχουμε ένα απλό διάγραμμα που δείχνει με την εξέλιξη διαχρονικά των αποδόσεων των δεκαετών ομολόγων σε σχέση με την Πορτογαλία, την Ισπανία, την Ιταλία και την Ελλάδα. Στην ουσία από τον Μάιο του 2023 και έπειτα, δηλαδή, από τις τελευταίες εκλογές παρατηρούμε μια αποκλιμάκωση στο επιτόκιο του 10ετούς ομολόγου, το οποίο είναι φυσικά με μια πολύ θετική εξέλιξη, στο οποίο πλέον έχουμε κατέβει και κάτω από το ιταλικό όσον αφορά την απόδοση που σημαίνει ότι υπάρχει ισχυρή ζήτηση για τα ελληνικά ομόλογα. Είχαμε συνηθίσει από την εποχή της κρίσης να μιλάμε για Spreads, εντάξει αυτά αποκλιμακώνονται και παραμένουν χαμηλά για την περίοδο μετά τις εκλογές. Τώρα είναι πολύ θετικό ότι εισέρχονται στην ελληνική αγορά ομολόγων μακροχρόνιοι επενδυτές ενώ πριν δεν το είχαμε τόσο αυτό, οι οποίοι κρατάνε τα ομόλογα στα χαρτοφυλάκιά τους. Επομένως κατά κάποιο τρόπο αφαιρείται το κερδοσκοπικό κίνητρο, να το πούμε έτσι.

Τώρα, εδώ έχουμε κάνει, αν έχετε το χρόνο κάποια στιγμή μπορείτε να μπείτε λίγο στην Έκθεση, μια πολύ μικρή μελέτη όσον αφορά στο πώς αποτιμούν οι αγορές διάφορα σημαντικά γεγονότα οικονομικά και κοινωνικά και πώς αντανακλούν αυτά στις τιμές δεκαετών ομολόγων και σε σχέση με τα Spreads εδώ των ελληνικών σε σχέση με τα γερμανικά. Δεν θα μείνω τώρα εδώ, γιατί ίσως λίγο χρειάζομαι χρόνο για να το εξηγήσουμε. Πάμε λίγο πιο κάτω και θα επανέλθουμε αν χρειαστούμε.

Οι εξελίξεις στο χρέος, όπως είπαμε από το 2020 και μετά παρατηρούμε την αποκλιμάκωση του λόγου χρέους προς ΑΕΠ, το οποίο είναι και αυτό που με ενδιαφέρει φυσικά. Είναι για να κλείσει το 2023 στο 160,9%, αν δεν κάνω λάθος, με περαιτέρω πρόβλεψη για αποκλιμάκωση στο 151% και 147% για το 2024 και το 2025 ως προς το ΑΕΠ.

Μέσο μακροπρόθεσμα έχουμε ένα πολύ ευνοϊκό προφίλ χρέους και επιτοκίων. Είμαστε περίπου στο 70% με 80% με τα δάνεια από τους ευρωπαϊκούς εταίρους και με ένα πολύ μικρότερο ποσοστό του δανεισμού στην αγορά.

Τώρα, εδώ, προφανώς, υπήρχε μια ευεργετική επίδραση στη μείωση χρέους προς ΑΕΠ λόγω πληθωρισμού, γιατί αυξάνει τα έσοδα αυτόματα κατά κάποιο τρόπο. Εδώ τώρα, εφόσον υποχωρεί ο πληθωρισμός, αυτός ο παράγοντας θα εκλείψει κατά κάποιο τρόπο, οπότε ίσως θα έχουμε μικρότερη μείωση και αποκλιμάκωση. Οπότε εδώ τώρα, στην ουσία, θα παίξουν ρόλο για την περαιτέρω αποκλιμάκωση τα πρωτογενή πλεονάσματα που θα μπορούμε να επιτύχουμε, όπως και ο πραγματικός ρυθμός ανάπτυξης της οικονομίας. Γιατί αυτό που παρουσιάζουμε εδώ είναι ο λόγος ονομαστικού χρέους προς ονομαστικό ΑΕΠ. Το ονομαστικό ΑΕΠ αυξάνει με την αύξηση των τιμών και έχουμε αυτή τη θετική εικόνα. Αυτός ο παράγοντας θα μειωθεί, όσον αφορά στην αποκλιμάκωση του χρέους προς ΑΕΠ. Εδώ αυτό που λέμε στην έκθεση είναι ότι ο στόχος του Προϋπολογισμού του 2024 είναι για 2,1% πρωτογενές πλεόνασμα του ΑΕΠ, το οποίο θεωρούμε ότι είναι επιτεύξιμο, αλλά εφόσον έχουμε ένα υψηλό ρυθμό ανάπτυξης τουλάχιστον στο 2,5%.

Τώρα θέλω να βάλω μια πιο μακροχρόνια οπτική στην παρουσίαση αυτή. Θέλω να αναφερθώ σε δύο παράγοντες, τους οποίους θεωρούμε πολύ σημαντικούς, όσον αφορά στη μακροχρόνια δυναμική της ελληνικής οικονομίας. Λοιπόν, τι γίνεται τώρα εδώ; Έχουμε το Ταμείο Ανάκαμψης και Ανθεκτικότητας που είναι - να το πούμε έτσι – «μάννα εξ ουρανού». Είναι πάρα πολλά τα χρήματα που θα πέσουν στην ελληνική οικονομία. Πρέπει να τα εκμεταλλευτούμε στο έπακρο και όχι μόνο να τα εκμεταλλευτούμε, απλά να πέσουν, αλλά να τα εκμεταλλευτούμε και αποτελεσματικά.

Τώρα τι συμβαίνει εδώ; όλα αυτά κινούνται γύρω από τις επενδύσεις. Επενδύσεις είτε σε κεφαλαιουχικό εξοπλισμό είτε σε ανθρώπινο δυναμικό είτε σε νέες τεχνολογίες, ψηφιοποίηση κ.λπ., οι οποίες αυτές θα παίξουν καθοριστικό ρόλο για τον πραγματικό μετασχηματισμό της ελληνικής οικονομίας. Γιατί το βάζουμε αυτό στην κουβέντα; Το βάζουμε στην κουβέντα διότι κατά την περίοδο της κρίσης είχαμε μια τεράστια αποεπένδυση. Μπορώ να το χαρακτηρίσω σα να περάσαμε από έναν πόλεμο. Δηλαδή, καταστράφηκε κεφάλαιο και ιδιωτικό και δημόσιο και αυτή η δεκαετία που χάσαμε, στην ουσία, δημιούργησε ένα πολύ μεγάλο κενό, όσον αφορά στις επενδύσεις και συνακόλουθα του κεφαλαίου της οικονομίας - είτε αυτό είναι ανθρώπινο είτε άυλο είτε υλικό αλλά - και συνετέλεσε, επίσης, και σε ένα κενό παραγωγικότητας της εργασίας.

Γνωρίζετε όλοι ότι έφυγαν πάρα πολλοί αξιόλογοι άνθρωποι στο εξωτερικό κατά τη διάρκεια της κρίσης - το λεγόμενο «brain-drain» - και όλο αυτό συνετέλεσε στο η ελληνική οικονομία να λειτουργεί με ένα πολύ χαμηλό λόγο κεφαλαίου προς εργασία και κεφαλαίου καθόλου ποιοτικού, διότι είναι ένα κεφάλαιο, το οποίο δεν ενσωματώνει νέες τεχνολογίες.

Αυτά γιατί είναι απαραίτητα; Βάζω αυτούς τους δύο μοχλούς κατά κάποιο τρόπο: επενδύσεις και παραγωγικότητα, τα οποία, βέβαια, λειτουργούν συμπληρωματικά. Το ένα «σπρώχνει» το άλλο. Όταν έχεις υψηλή παραγωγικότητα, έρχονται επενδύσεις στη χώρα. Γιατί; Γιατί δημιουργεί ένα ευνοϊκό κόστος εργασίας ανά μονάδα προϊόντος, γιατί έχεις καλύτερες δεξιότητες του ανθρώπινου δυναμικού και, επομένως, πιθανόν ξένοι επενδυτές, εταιρείες κ.λπ. θέλουν να έρθουν να στήσουν μια μία επένδυση στην Ελλάδα. Αντίστοιχα, οι επενδύσεις ενσωματώνουν νέες τεχνολογίες που αυξάνουν την παραγωγικότητα.

Είναι εξαιρετικά ανησυχητικό ότι αυτό το κενό παραγωγικότητας που αναφέρουμε εδώ πέρα σύμφωνα με την τελευταία έκθεση του ΚΕΠΕ το 2023 είναι μόνο το 55% του μέσου όρου της Ευρωζώνης. Αυτό όπως είπα, κυρίως, οφείλεται στο γεγονός ότι χάσαμε πολύ αξιόλογο ανθρώπινο δυναμικό, συρρικνώθηκε η εσωτερική αγορά, δε μπορούσε να απορροφήσει τον κόσμο με τις δεξιότητες που είχε και το ότι λειτουργεί η ελληνική οικονομία με πολύ χαμηλό κεφάλαιο ανά εργαζόμενο, στην ουσία.

Η παραγωγικότητα είναι κατά κάποιον τρόπο η μακροχρόνια μηχανή για την ανάπτυξη της οικονομίας. Η Ελλάδα έχει ζήτημα δημογραφικό, επομένως, δε μπορούμε να περιμένουμε ότι θα μπαίνουν συνεχώς νέοι εργαζόμενοι στην αγορά εργασίας, διότι στην ουσία με δύο τρόπους μπορείς να έχεις αύξηση του επιπέδου διαβίωσης, το οποίο το μετράμε με το ΑΕΠ είτε μέσω νέων ροών εργασίας, νέων εργαζομένων, το οποίο συντελείται σε κάποιο βαθμό αυτή τη στιγμή, αλλά αυτό γίνεται πολύ πιο δύσκολο πλέον, γιατί υπάρχουν κάποια κενά, τα οποία είναι δύσκολο να καλυφθούν. Ο άλλος τρόπος είναι αυξάνοντας την παραγωγικότητα της εργασίας. Δηλαδή, με το υπάρχον ανθρώπινο δυναμικό να παράγεις περισσότερα προϊόντα και υπηρεσίες.

Γενικότερα, βέβαια, να πω εδώ ότι αυτό δεν είναι ένα ιδιάζον χαρακτηριστικό της ελληνικής οικονομίας, το παρατηρούμε και σε άλλες ευρωπαϊκές οικονομίες αυτό το έλλειμμα παραγωγικότητας, απλά, σε μας είναι πολύ διογκωμένο λόγω αυτής της τεράστιας καταστροφής που υποστήκαμε. Επομένως, για αυτό λέμε ότι το Ταμείο Ανάκαμψης Και Ανθεκτικότητας είναι μοναδική ευκαιρία να μεταμορφώσουμε, μετασχηματίσουμε το μοντέλο της ελληνικής οικονομίας.

Να αναφέρω ακόμα μερικές προκλήσεις για τα επόμενα 2 με 3 χρόνια. Η μεταρρύθμιση του συστήματος απονομής δικαιοσύνης, την οποία περιμένουμε να επιταχυνθεί και να προχωρήσει σε βάθος και να παράγει πραγματικό αποτέλεσμα ή κάποια περαιτέρω απλοποίηση του φορολογικού συστήματος.

Επίσης, όπως είπα πριν, η ελληνική οικονομία παράγει μεν θέσεις εργασίας, αλλά υπάρχουν ειδικές κατηγορίες του πληθυσμού που δεν έχουν τόσο καλές ευκαιρίες για εργασία όπως οι νέοι και οι γυναίκες. Επομένως, η περαιτέρω αποκλιμάκωση της ανεργίας θα πρέπει να προέλθει από αυτές τις κατηγορίες εργαζομένων, γυναικών και νέων. Για να πέσουμε, δηλαδή, κάτω από το 9 ή το 8, να πλησιάσουμε το μέσο όρο Ευρωζώνης θα πρέπει να βάλουμε κι αυτούς τους συμπολίτες στην εξίσωση.

Τέλος, αναφέρουμε την περαιτέρω αναβάθμιση της επενδυτικής βαθμίδας. Δε σημαίνει ότι επειδή μπήκαμε στο όριο της επενδυτικής βαθμίδας ότι είμαστε προστατευμένοι απόλυτα. Εξάλλου, οι 25 μας έχουν αναβαθμίσει, περιμένουμε ακόμα έναν να βγάλει την τελευταία έκθεση. Περαιτέρω αναβάθμιση και ασφάλεια, ούτως ώστε να μπορούμε να διοχετεύουμε απρόσκοπτα και να διαπραγματευόμαστε τα ελληνικά ομόλογα στις διεθνείς αγορές.

Και επίσης, μία λίγο περισσότερο μικροοικονομική οπτική εδώ, που έχει να κάνει με την προσέλκυση επενδυτικών σχημάτων που είναι περισσότερο για να δημιουργηθούν οικονομίες κλίμακας. Δηλαδή, εξαγορές μικρομεσαίων επιχειρήσεων στις οποίες ειδικεύονται κάποια funds  private equity, όπως η Venture Capital, τα οποία συνήθως χρηματοδοτούν νεοφυείς επιχειρήσεις και τις βοηθούν να αναπτυχθούν και να μεγαλώσουν.

Νομίζω αυτό είναι το τέλος της παρουσίασης. Είμαστε στη διάθεσή σας για ερωτήσεις.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστώ πολύ, κ. Τσουκαλά.

Θα ήθελαν οι συνεργάτες σας να προσθέσουν κάτι; Όχι. Τότε να πάμε στις ερωτήσεις των συναδέλφων. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κ. Πρόεδρε.

Θα ήθελα να κάνω μία αναφορά στο τρίτο τρίμηνο, όσον αφορά τις δικές μας απόψεις και μέσα σε αυτή την αναφορά θα υπάρχουν και κάποιες ερωτήσεις. Βέβαια, θα προηγηθεί αυτό που άκουσα προηγουμένως για το επενδυτικό κενό. Αυτό το βρίσκεται από τη διαφορά των επενδύσεων και των αποσβέσεων ή διαφορετικά; Θα μου απαντήσετε μετά. Η ερώτηση αφορά συγκεκριμένα το επενδυτικό κενό.

Ξεκινώντας από το ΑΕΠ, επειδή είπατε κάποια πράγματα, και τις συνιστώσες του, θεωρούμε ότι η κατάσταση είναι εξαιρετικά απογοητευτική για την οικονομία μας, αφού το ΑΕΠ στο τρίτο τρίμηνο του 2023, που συμπεριλαμβάνει τα έσοδα από την περίοδο υψηλής δραστηριότητας του τουρισμού, έμεινε στάσιμο σε σχέση με το δεύτερο τρίμηνο του 2023. Άρα, για εμάς είναι αρνητικό αυτό. Αυξήθηκε μόλις κατά 2,1% σε δείκτες όγκου μη εποχιακά διορθωμένο, σε σχέση με το τρίτο τρίμηνο του 2022. Άρα, δεν το θεωρούμε ιδιαίτερα ενδιαφέρον.

Όσον αφορά δε την επιμέρους εικόνα, η οποία αύξηση προήλθε από τον ακαθάριστο σχηματισμό παγίου κεφαλαίου κατά 4,9%, από την ιδιωτική κατανάλωση, αν δεν κάνουμε λάθος, κατά 0,9%, καθώς επίσης από τις εξαγωγές υπηρεσιών, δηλαδή από τον τουρισμό κυρίως, κατά 2,9%. Ενώ αρνητικά συνέβαλαν οι εξαγωγές αγαθών, με μείωση 1,1%, η αύξηση εισαγωγών αγαθών με 3,4% και υπηρεσιών με 0,8%.

Οφείλουμε βέβαια να τονίσουμε εδώ, πως η αύξηση του ακαθάριστου σχηματισμού παγίου κεφαλαίου ήταν πολύ χαμηλότερη από αυτή του Προϋπολογισμού, σας το είπα και προηγουμένως που έκανα την επέμβαση, αποτελώντας ένα εξαιρετικά δυσάρεστο γεγονός για τη χώρα μας.

Ουσιαστικά, η οικονομία μας είναι σε τέλμα λόγω του προβληματικού μας οικονομικού μοντέλου. Ενώ αυτό που συνέβη ήταν η κατάρρευση του ΑΕΠ το 2020, λόγω των λανθασμένων lockdowns και η εύλογη ανάκαμψή του μετά, αφού είχε δαπανηθεί τεράστια ποσά συν τα 38 δισεκατομμύρια περίπου από την Ευρωπαϊκή Κεντρική Τράπεζα.

Τα χρήματα όμως αυτά ευνοούσαν μόνο συγκεκριμένους κλάδους και άτομα, με σωρεία απευθείας αναθέσεων που ήλθαν στην επιφάνεια από το Ελεγκτικό Συνέδριο και της Ελλάδας και της Ευρώπης. Το ακούσαμε όταν είχαμε την αντίστοιχη ενημέρωση. Ενώ ασφαλώς όλα αυτά χρήζουν διερεύνησης.

Η πρόβλεψη της Τράπεζας της Ελλάδος τώρα για τον ρυθμό ανάπτυξης του ΑΕΠ το 2023 είναι 2,4%, ενώ για το 2024 ο Προϋπολογισμός προβλέπει 2,4%. Μας ήρθε και το τέταρτο τρίμηνο, αλλά δεν πρόλαβα να το δω. Ποσοστά που θέτουν σε αμφισβήτηση τη βιωσιμότητα του χρέους, αυτό είναι μια πρώτη ερώτηση, με βάση τις αξιολογήσεις της Ε.Ε. και όχι μόνο.

Ο ρυθμός ανάπτυξης της οικονομίας μας, κατά την άποψή μας, πρέπει να είναι τουλάχιστον 3,5% με κριτήριο τα νέα επιτόκια δανεισμού μας. Ενώ δεν πρέπει να ξεχνάμε τους «παγωμένους» τόκους των 25 δισεκατομμυρίων του EFSF που θα προστεθούν στο χρέος μας το 2023, συν τότε τα χρεολύσια. Αν δεν πάρουμε από σήμερα μέτρα, πιστεύω ότι θα είναι πολύ δύσκολο αργότερα.

Συνεχίζοντας με τις εξαγωγές, το 2023 είχαμε μείωση στα 50,92 δις έναντι 55,76 δις το 2022. Πολλά δημοσιεύματα δε αναφέρουν πως ήταν απογοητευτικές και κάτω του στόχου, προφανώς με κριτήριο τις εξαγγελίες για προεκλογική κατανάλωση. Αυτή είναι η δική μας άποψη.

Πώς όμως να αυξηθούν οι εξαγωγές, όταν αφενός μεν δεν παράγουμε αρκετά προϊόντα, αφετέρου δε δεν είμαστε ανταγωνιστικοί σε αυτά που παράγουμε παρά μόνο σε κάποια, απλά διατηρώντας χαμηλούς τους μισθούς των εργαζομένων μας. Άρα, τα βλέπουμε πολύ δύσκολα. Είπατε και εσείς προηγουμένως ότι η ανταγωνιστικότητά μας μειώθηκε στο 55%, αν δεν κάνω λάθος, σε σύγκριση με τις υπόλοιπες χώρες, ενώ στο παρελθόν ήταν πολύ υψηλότερη.

Ακόμη χειρότερα όταν μειώνεται η παραγωγή του πρωτογενούς μας τομέα λόγω της νέας ΚΑΠ, καθώς επίσης των πλημμυρών. Όταν δεν υπάρχει καμία βιομηχανική πολιτική, όπως τεκμηριώνεται από το δείκτη προμηθειών στη μεταποίηση που είναι στάσιμος. Δεν έχουμε εκμεταλλευτεί καν τον πόλεμο στην Ουκρανία, αφού αποστέλλουμε πυρομαχικά αντί να τα παράγουμε με τα κεφάλαια που διαθέτει η Ε.Ε. έως και 80 εκατομμύρια. Ενώ αντίθετα, δρομολογούμε μια κοινή εταιρεία με Σλοβάκο μεσάζοντα «ακρωτηριάζοντας» την ΠΥΡΚΑΛ, αντί να εξασφαλίσουμε την παραγωγή του Υμηττού. Αυτά είναι λάθη που κατά τη γνώμη μας είναι εξαιρετικά άσχημα.

Το 2023 τώρα, μειώθηκαν επίσης οι εισαγωγές μας στα 81,97 δις έναντι 94,55 δις το 2022, προφανώς λόγω της φθηνότερες ενέργειας. Ενδεχομένως και γι’ αυτό και οι εξαγωγές σε κάποιο βαθμό. Ενώ αυτή ακριβώς η μείωση, συγκράτησε το εμπορικό μας έλλειμμα στο 31,05 δις. Άρα, οφείλεται κυρίως στα καύσιμα, κατά την άποψή μας, αλλά θα μας πείτε εσείς αν έχουμε δίκιο ή όχι.

Το 2022 ήταν 38,79 δις, επιβαρύνοντας όμως έναντι του 2022 κατά 38,79 δις, επιβαρύνοντας ξανά το ΑΕΠ μας.

Στον τουρισμό τώρα, σύμφωνα με τα στοιχεία της Τραπέζης της Ελλάδος για το ενδεκάμηνο του 2023 είχαμε τα εξής. Είχαμε αύξηση των αφίξεων κατά 17,4% σε σχέση με το 2022, στα 32 εκατομμύρια περίπου τουρίστες, κάτι που ευνοεί όμως μόνο τα αεροδρόμια της Fraport, τους καναδούς συνταξιούχους τους οποίους «ξεπουλήθηκε» το Αεροδρόμιο Αθηνών και την Aegean που επιδοτήθηκε από το δημόσιο στην πανδημία, κοινωνικοποιώντας τις ζημιές αλλά όχι τα κέρδη της. Μας επιβάλαν τις ζημιές της, αλλά τα κέρδη τους βέβαια είναι δικά της.

Δεύτερο, έχουμε την αύξηση των τουριστικών εσόδων κατά 15,4%, στα 20,11 δις, οπότε περίπου στα επίπεδα του πληθωρισμού, χωρίς όμως μια αντίστοιχη άνοδο της κερδοφορίας, με αποτέλεσμα τα περισσότερα ξενοδοχεία μας, ένας πολύ μεγάλος αριθμός, να είναι «στο κόκκινο».

Και τρίτον, η μέση δαπάνη των τουριστών μειώθηκε στο ενδεκάμηνο του 2023 στα 629 ευρώ από 649 ευρώ το 2019, γεγονός που σημαίνει πως το τουριστικό μας «πακέτο» γίνεται όλο και πιο φθηνό. Εύλογα, αφού αυξάνεται συνεχώς η προσφορά κλινών και δωματίων σε σχέση με τη ζήτηση. Δηλαδή, αυξάνουμε την προσφορά περισσότερο από τη ζήτηση, οπότε είναι λογικό να χαμηλώνουν οι τιμές. Και αυτό, είναι ένα λάθος του τουριστικού οικονομικού μας μοντέλου.

Σε σχέση με τις επενδύσεις που είναι βασικές για την οικονομία και την ανταγωνιστικότητα των εργαζομένων μας, ενώ η Ελλάδα υστερεί εξαιτίας των μνημονίων, δυστυχώς η δικιά σας Έκθεση επικεντρώνεται στις ξένες επενδύσεις και στο Ταμείο Ανάκαμψης, οι οποίες κατά την άποψή μας δεν είναι παραγωγικές, αφού κατευθύνονται σε μεγάλο βαθμό στα ακίνητα και στον τουρισμό αυξάνοντας το κόστος στέγασης και στην κυριολεξία δημιουργώντας «φούσκα», την οποία θα τη δούμε επίσης στο μέλλον και θα μας κοστίσει πανάκριβα.

Ειδικά όσον αφορά το Ταμείο Ανάκαμψης και Ανθεκτικότητας, για το οποίο πρέπει να διεξαχθεί άμεσα ειδική συζήτηση εδώ, θεωρούμε ότι είναι κάτι που δεν έχει γίνει και πρέπει να γίνει κάποια στιγμή, σύμφωνα με την Έκθεσή σας έχουν καταβληθεί 3,9 δις την περίοδο 2021 έως 2023 ως επιχορήγηση, ενώ μαζί με τα δάνεια φτάνουν στα 7,1 δις. Εντούτοις, έχουν προϋπολογιστεί προς καταβολή 18,2 δις μόνο ως επιχορήγηση, γεγονός που σημαίνει, εάν καταλάβαμε καλά, θα μας το πείτε εσείς, πως το πρόγραμμα καθυστερεί ή δεν απορροφάται στην ώρα του.

Έχουμε δει δε άρθρο που αναφέρει ότι το 2022 πήραμε επιχορήγηση 2 δισεκατομμύρια από 3,6 δις που προϋπολογιζόταν. Δηλαδή, επρόκειτο για μια υλοποίηση μόλις 55% με αποτέλεσμα η αγορά να διερωτάται πού πάνε τα χρήματα. Ισχύουν αυτά που σας λέω;

Το Ελεγκτικό Συνέδριο τώρα, στην Έκθεση Απολογισμού του 2022 που έχει κατατεθεί αλλά δεν έχει ψηφιστεί, αναφέρει πως εντός του 2022 είχαν εκταμιευθεί 2,8 δις από τα εγκεκριμένα προγράμματα, τα οποία αντιστοιχούν στο 9,1% του συνολικού προϋπολογισμού του προγράμματος και στο 18% του προϋπολογισμού των εγκεκριμένων προγραμμάτων.

Εκτός αυτού, το Ταμείο Ανάκαμψης καθυστερεί. Γιατί αλήθεια; Όταν είχε ψηφιστεί ο νόμος 4822/2021 αναφερόταν πως θα εισπράξουμε όλα τα ποσά έως το τέλος του 2023. Έτσι ακριβώς ανέφερε ο νόμος. Συγκεκριμένα, 13,5 δισεκατομμύρια ευρώ, δηλαδή το 76% έως τις 31 Δεκεμβρίου του 2022, ενώ τα υπόλοιπα 4,25 δισεκατομμύρια ευρώ ή το 24% έως τις 31 Δεκεμβρίου του 2023 υπό κάποιες προϋποθέσεις.

Θεωρούμε πάντως προβληματικό το ότι οι πράσινες και οι ψηφιακές επενδύσεις του Ταμείου Ανασυγκρότησης δεν είναι αναπτυξιακές και καταστρέφουν θέσεις εργασίας. Οπότε δεν μπορούμε να επαφιόμαστε σε αυτό για την ανάπτυξη της οικονομίας μας. Πιστεύουμε ότι είναι λάθος και αυτό που είπατε προηγουμένως, ότι όλα θα τα περιμένουμε από το Ταμείο Ανάκαμψης τη στιγμή που η χώρα μας είχε ζημίες, ελλείμματα, 40 δισεκατομμύρια ευρώ τα προηγούμενα χρόνια, το 2020 και το 2021, κι εμείς να περιμένουμε από τα 18 δισεκατομμύρια ευρώ του Ταμείου Ανάκαμψης. Νομίζω ότι είναι λάθος.

Σημειώνουμε εδώ ότι έχουν κατατεθεί 575 επενδυτικά σχέδια για το Ταμείο Ανάκαμψης με το συνολικό προϋπολογισμό τους να αγγίζει τα 20,9 δισεκατομμύρια ευρώ, αφορούν τη συμμετοχή των πολιτών και τραπεζών χωρίς την επιχορήγηση, αλλά έχουν εγκριθεί μόλις τα 9,5 δισεκατομμύρια ευρώ. Στις εξαγγελίες του Ταμείου Ανασυγκρότησης προβλεπόταν 18 δισεκατομμύρια ευρώ επιδοτήσεις, 12,7 δισεκατομμύρια ευρώ δάνεια της Ευρωπαϊκής Ένωσης και περαιτέρω, συμμετοχή από ιδιώτες 26,6 δισεκατομμύρια ευρώ, πριν τα επόμενα που προστέθηκαν, έτσι ώστε να διενεργηθούν συνολικά 57 δισεκατομμύρια ευρώ επενδύσεις. Φαίνεται, όμως, εδώ πως το ενδιαφέρον περιορίζεται στα 20,9 δισεκατομμύρια ευρώ, αντί 26,6 δισεκατομμύρια ευρώ.

Είναι σωστό αυτό που λέμε;

Δεν υπήρχαν ήδη περισσότερες αιτήσεις;

Εμείς είχαμε ακούσει ότι υπάρχει πληθώρα αιτήσεων για το Ταμείο Ανάκαμψης, αλλά εδώ από τα νούμερα διαψεύδονται αυτά που ακούγονται.

Στις ιδιωτικοποιήσεις αναφέρονται επιπλέον πως δημιουργούνται ξένες επενδύσεις, όταν πρόκειται ξανά για ακίνητα, για σπίτια, όπως με τη χρυσή βίζα ή από τις εξωχώριες εταιρείες και για εξαγορές υφιστάμενων επιχειρήσεων, όπως λιμάνια, αεροδρόμια και λοιπά τα οποία προφανώς, δεν είναι επενδύσεις. Για πάγια, δηλαδή, με τα οποία δεν συμφωνούμε, ενώ γενικότερα τα τιμήματα είναι πολύ χαμηλά και οι διαδικασίες αδιαφανείς χωρίς να έχει γίνει καν αποτίμηση των παγίων μας κατά τη μεταβίβασή τους στο Υπερταμείο ή στις θυγατρικές του. Τότε που τα μεταβιβάσαμε όλα αυτά δεν είχε γίνει καμία αποτίμηση και σήμερα τα πουλάμε χωρίς να ξέρουμε καν τι είναι. Για παράδειγμα, για την ΕΥΔΑΠ και την ΕΥΑΘ που αναγκαστήκαμε να πληρώσουμε 400 εκατομμύρια ευρώ για να τις πάρει πίσω το ποσοστό το δημόσιο όταν τις είχαμε μεταβιβάσει, χωρίς να ξέρουμε καν την αξία τους ή τουλάχιστον δεν υπήρχε καν η αξία τους.

Συνεχίζοντας, το πρωτογενές πλεόνασμα του κεντρικού κράτους στο εννεάμηνο είναι 6 δισεκατομμύρια ευρώ από 350 εκατομμύρια ευρώ, δηλαδή είναι πολύ μεγαλύτερο, ενώ το πρωτογενές πλεόνασμα της Γενικής Κυβέρνησης 5,2 δισεκατομμύρια ευρώ το 2023 από 3,3 δισεκατομμύρια ευρώ το 2022. Στον προϋπολογισμό του 2024 προβλεπόταν 2,5 δισεκατομμύρια ευρώ για το 2023. Οπότε υπάρχει βελτίωση, αν και οφείλεται σε μεγάλο βαθμό στην υπερφορολόγηση με τη βοήθεια του πληθωρισμού. Δηλαδή, διατηρούσαμε τους ίδιους φορολογικούς συντελεστές στις ακριβότερες τιμές, οπότε λογικά υπήρχε υπερφορολόγηση. Όταν οι τιμές αυξάνονται και διατηρείς τους ίδιους συντελεστές υπάρχει υπερφορολόγηση. Στο εννεάμηνο τα έσοδα από φόρους ανέρχονταν στα 50,7 δισεκατομμύρια ευρώ, όταν στον προϋπολογισμό για το έτος αναμενόταν 61,3 δισεκατομμύρια ευρώ από 56 δισεκατομμύρια ευρώ το 2022. Οπότε, υπάρχει μεν μια βελτίωση που εδώ πιστεύουμε ότι μπορεί να ξεπεράσει τις προβλέψεις.

Η μείωση των δαπανών οφείλεται προφανώς σε μια σειρά από μειώσεις, λόγω της διακοπής των επιδοτήσεων ρεύματος και κατανάλωσης, τα market pass, ενώ οι μισθοί δεν έχουν αυξηθεί ακόμη όσο ο πληθωρισμός. Αναφερθήκατε, προηγουμένως, στο σπιράλ μισθών - τιμών. Σε κάποια στιγμή, όταν αυξάνεται ο πληθωρισμός και σε σχέση με το 2020 που πρέπει να το δούμε έχει αυξηθεί περίπου 20%, στον τρέχον πολύ περισσότερο, λογικά πρέπει να ακολουθήσουν οι μισθοί. Γιατί, αν δεν ακολουθήσουν οι μισθοί θα εξαντληθεί εντελώς ο κόσμος. Άρα, το σπιράλ μισθών - τιμών θα έρθει και θα επιδεινώσει τον πληθωρισμό. Νομίζω ότι πρέπει να το λάβουμε όλοι υπόψη.

Φαίνεται, τώρα, πως έχουν μειωθεί τα οικογενειακά επιδόματα με βάση αυτό που πήραμε. Για παράδειγμα, 635.000 το Σεπτέμβρη του 2023 από 750.000 του Σεπτέμβρη του 2022.

Εάν ισχύει, δεν είναι απαράδεκτο με το δημογραφικό πρόβλημα που αντιμετωπίζουμε;

Πώς μπορούμε να μειώνουμε τα επιδόματα και να περιμένουμε ότι θα έχουμε δημογραφική βελτίωση; Δεν γίνεται.

Είναι, επίσης, απαράδεκτο το ότι προκειμένου να συγκρατηθούν οι δαπάνες δεν έχουν δοθεί ικανοποιητικές αποζημιώσεις στους αγρότες, ούτε καν για το 100% της παραγωγής τους, πόσο μάλλον για τα σπίτια και τις εγκαταστάσεις τους. Το Πρόγραμμα Δημοσίων Επενδύσεων στα 8,75 δισεκατομμύρια ευρώ, ενώ είχε διαμορφωθεί στα 7,73 δισεκατομμύρια ευρώ στο εννεάμηνο. Οπότε έχει υπάρξει σημαντική εκτέλεσή του.

Ποιος είναι ο λόγος της περικοπής στις αμυντικές δαπάνες με το πρόγραμμα της ναυπήγησης κορβετών σε ανάσχεση, όταν την ίδια στιγμή στέλνεται εξοπλισμός στην Ουκρανία; Δεν είναι οξύμωρο;

Οι δαπάνες για τόκους, που είναι εξαιρετικά σημαντικό, αυξήθηκαν κατά 2 δισεκατομμύρια ευρώ. Προβλεπόταν στα 8,65 δισεκατομμύρια ευρώ για το 2023 και είναι ήδη στα 6,5 δισεκατομμύρια ευρώ στο εννεάμηνο, ενώ τα επιτόκια δανεισμού αυξάνονται.

Αλήθεια, γιατί δεν δανείζεται η κυβέρνηση με δεκαετή ομόλογα, αφού υπάρχει μεγάλη προσφορά όπως ισχυρίζεται, αντί με βραχυπρόθεσμα έντοκα γραμμάτια που μας κοστίζουν πανάκριβα για το χρόνο, βέβαια, που συνάπτονται, αν θυμάμαι καλά, στα 3,8 δισεκατομμύρια ευρώ; Είναι περίεργο. Δεν είναι;

Εφόσον μπορεί και δανείζεται από το εξωτερικό, τότε για ποιο λόγο τα έντοκα γραμμάτια; Για να ενισχύονται οι τράπεζες;

Το χρέος, τώρα, της Γενικής Κυβέρνησης, με στοιχεία της ΕΛΣΤΑΤ το τρίτο τρίμηνο, ανήλθε σε 360 δισεκατομμύρια ευρώ, καλό είναι να βλέπουμε και τα απόλυτα μεγέθη, ενώ με στοιχεία του προϋπολογισμού στο τέλος του 2023 προβλεπόταν στο 357 δισεκατομμύρια ευρώ, δηλαδή, όσο και το 2024. Όχι. Περίπου το ίδιο προβλέπεται και για το 2024.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Συγγνώμη που σας διακόπτω. Αν θέλετε συντμήστε λιγάκι.

**ΒΑΣΙΛΕΙΟΣ ΒΙΛΙΑΡΔΟΣ:** Τελειώνω. Ναι, όσο μπορώ.Εντάξει. Δεν ήξερα ακριβώς.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Με την έννοια ότι, ο κ. Τσουκαλάς, δεν είναι ο Υπουργός Οικονομικών για να μπορεί να απαντήσει για πολιτικές.

**ΒΑΣΙΛΕΙΟΣ ΒΙΛΙΑΡΔΟΣ:** Ναι, αλλά εμείς πρέπει να πούμε την άποψή μας για το εννεάμηνο.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Να την πείτε. Αν θέλετε μόνο τον χρόνο.

**ΒΑΣΙΛΕΙΟΣ ΒΙΛΙΑΡΔΟΣ:** Επομένως υπάρχει, λοιπόν, υπέρβαση όσον αφορά το απόλυτο μέγεθος του χρέους που θα θέλαμε να μας πείτε πού οφείλεται. Γιατί, δηλαδή, ο προϋπολογισμός έλεγε τόσα και ήδη έχουμε υπέρβαση, ενώ και για το 2024 προφανώς θα έχουμε υπέρβαση, αφού ήδη είμαστε παραπάνω.

Στην ανεργία, τώρα, σύμφωνα με την ΕΛΣΤΑΤ ανερχόταν στα 9,6% τον Οκτώβριο του 2023, με τη μερική και την εκ περιτροπής όμως απασχόληση, που δεν της δίνεται σημασία, να αντιστοιχεί στο 47,2% των νέων προσλήψεων το οκτάμηνο Ιανουάριος - Αύγουστος του 2023.

Όσον αφορά την απασχολησιμότητα που είπατε προηγουμένως είναι μόλις 53% στην Ελλάδα, όταν ο μέσος όρος της Ευρωζώνης είναι, αν δεν κάνω λάθος, 75%. Οπότε και εκεί είμαστε αρκετά πίσω.

Όσον αφορά τις κενές θέσεις εργασίας θα πρέπει να εκτιμηθούν σε σχέση με το είδος της οικονομίας και τους μισθούς, σημειώνοντας όμως πως ενώ έχουν ακουστεί, για παράδειγμα από τον κ. Γεωργιάδη, 500 χιλιάδες θέσεις εργασίας κενές και 300 χιλιάδες θέσεις εργασίας, εσείς, αναφέρετε εδώ μόνο 36.801. Τι ακριβώς ισχύει; Ο Υπουργός λέει 500.000 τη μια φορά, 300.000 την άλλη φορά κι εσείς λέτε 36.800. Άρα, θα θέλαμε εδώ ακριβώς να ξέρουμε πόσες είναι αυτές οι κενές θέσεις εργασίας. Τι ισχύει. Το σημαντικότερο μέγεθος για την εργασία, όπως είπαμε προηγουμένως, είναι η συμμετοχή στο εργατικό δυναμικό, η οποία είναι στην Ελλάδα πάρα πολύ χαμηλή.

Σύμφωνα, τώρα, με τα στοιχεία της ΕΛΣΤΑΤ για το τρίτο τρίμηνο το διαθέσιμο εισόδημα των νοικοκυριών και των μη κερδοσκοπικών ιδρυμάτων που εξυπηρετούν τα νοικοκυριά αυξήθηκε κατά 1,8% σε σύγκριση με το αντίστοιχο τρίμηνο 2022. Από 38,67 δισεκατομμύρια ευρώ στα 39,36 δισεκατομμύρια ευρώ. Η τελική καταναλωτική τους δαπάνη αυξήθηκε κατά 4,6%, ενώ η αποταμίευση ήταν αρνητική στο -9,2%. Εδώ, τι ακριβώς συμπεραίνεται; Πώς θα διενεργηθούν επενδύσεις με αρνητική αποταμίευση; Θα θέλαμε αν μπορείτε να μας το εξηγήσετε.

Στον πληθωρισμό, τώρα, των τροφίμων που παραμένει αρκετά υψηλός με τις ακριβότερες τιμές στην Ευρωπαϊκή Ένωση που πλήττουν φυσικά τους ασθενέστερους στο 9% το Νοέμβριο, προφανώς, ο μόνος τρόπος για να αντιμετωπιστεί είναι η αύξηση των αμοιβών. Αν δεν αυξηθούν οι αμοιβές οι εργαζόμενοι θα εξαθλιωθούν εντελώς.

Ένα άλλο μεγάλο πρόβλημα που θεωρούμε είναι το κόστος στέγασης σε σχέση με τα εισοδήματα, το οποίο είναι επίσης, σχεδόν ένα από τα υψηλότερα στην Ευρωπαϊκή Ένωση.

Ερώτηση εδώ για τις συντάξεις. Ο συνολικός αριθμός των εκκρεμών αιτήσεων κύριας συνταξιοδότησης ανήλθε στις 55.474 χιλιάδες με την εκτιμώμενη δαπάνη, περίπου στα 40,7 εκατομμύρια στο τέλος του τρίτου τριμήνου, ενώ οι ληξιπρόθεσμες αιτήσεις συνταξιοδότησης ανήλθαν στις 36.670 στο τέλος Σεπτεμβρίου με την εκτιμώμενη δαπάνη περίπου στα 71,6 δισεκατομμύρια ευρώ. Εδώ, δεν καταλαβαίνω τη διαφορά μεταξύ τους. Δηλαδή, ποια είναι η διαφορά μεταξύ των εκκρεμών αιτήσεων και των ληξιπρόθεσμων αιτήσεων.

Περαιτέρω, αναφέρει ότι μειώθηκαν τα κόκκινα δάνεια, το αναφέρετε κι εσείς, στο 7,3%. Εδώ δεν σημαίνει τίποτα, αφού μεταφέρθηκαν σε stand up όπου ανέρχονται στα 71 δισεκατομμύρια ευρώ. Άρα, δεν έχουμε καμία καλυτέρευση.

Τώρα, η τραπεζική χρηματοδότηση μειώθηκε στα 113 δισεκατομμύρια ευρώ με μείωση νέων δανείων το 2023, αφού τα ακαθάριστα νέα δάνεια προς μη χρηματοπιστωτικές επιχειρήσεις μειώθηκαν από 15 δισεκατομμύρια ευρώ στα 12,6 δισεκατομμύρια ευρώ το διάστημα Ιανουαρίου - Οκτωβρίου του 2023 σε σχέση με το αντίστοιχο του 2022.

Πώς θα έχουμε έτσι ανάπτυξη, όταν μειώνεται η τραπεζική χρηματοδότηση;

Οι καταθέσεις βέβαια αυξήθηκαν στα 191 δις, αλλά οι καταθέτες ξέρετε πολύ καλά ότι είχαν πολύ μεγάλα ποσά από τον πληθωρισμό, ενώ το «spread» καταθέσεων και χορηγήσεων είναι από τα υψηλότερα στην Ευρωπαϊκή Ένωση. Αυτό, που αυξάνεται συνεχώς είναι οι προμήθειες, η κερδοφορία των τραπεζών στα 3 δις στο 9μηνο. Τώρα, το σύνολο των απαιτήσεων από φόρους και με αυτό θα ολοκληρώσω.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής) :**Παρακαλώ, ολοκληρώστε.

**ΒΑΣΙΛΕΙΟΣ ΒΙΛΙΑΡΔΟΣ :**Με αυτή την ερώτηση να ολοκληρώσω για να μην την έχω απορία. Το σύνολο των απαιτήσεων από φόρους, ανέρχεται στα 106 δις. Αλλά, ένα μικρό μέρος τους εμφανίζεται στον Ισολογισμό του κράτους, λογικά όλα τα υπόλοιπα είναι επισφαλή. Ισχύει;

Το χρέος αφορά 4 εκατομμύρια ΑΦΜ, που όμως αντιπροσωπεύουν μόνο 3,7 του ύψους των οφειλών, ενώ το πρόβλημα εντοπίζεται σε μεγάλους οφειλέτες πάνω από ένα εκατομμύριο που συγκεντρώνει το 77,3% του συνολικού ληξιπρόθεσμου υπολοίπου. Εδώ βλέπουμε όμως ότι ανεπίδεκτα εισπράξεις, θεωρούνται μόνο τα 26 δις. Οπότε, τα υπόλοιπα 79,7 δις είναι πραγματικά υπόλοιπα ληξιπρόθεσμα με το 20% από αυτά να αφορούν πρόστιμα. Από την άλλη πλευρά το σύνολο σχεδόν των εισπράξεων, προέρχεται μόνο από το 34% του πραγματικού ληξιπρόθεσμου υπολοίπου χωρίς τα πρόστιμα. Τα 27,1 δις είναι το νούμερο που πρέπει να έχουμε υπόψη μας. Ακόμη χειρότερα μόλις 4,5 δις των οφειλών είναι σε ρύθμιση ή το 5,7% του πραγματικού ληξιπρόθεσμου υπολοίπου. Το γεγονός, αυτό σημαίνει πως τελικά μόνο σε αυτά τα 4,5 δις θα πρέπει να υπολογίζουμε από τα 106 δις σε αυτά που γράφετε. Τέλος, τα υπόλοιπα των οφειλών στα ταμεία είναι 47,2 δις, τα οποία αυξάνονται συνεχώς και αυτό δείχνει ότι η οικονομία μας δεν πηγαίνει καθόλου καλά τουλάχιστον, όσον αφορά τους πολίτες.

Ευχαριστώ, πάρα πολύ κύριε Πρόεδρε.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής) :** Σας ευχαριστώ, κύριε Βιλιάρδο, απλά το θεωρώ περιττό. Να υπενθυμίσω ότι έχουμε μπροστά μας τον Συντονιστή του γραφείου Προϋπολογισμού του Κράτους στη Βουλή και όχι τον Υπουργό Οικονομικών που θα μπορούσε σε πολιτικό επίπεδο να απαντήσει.

**ΒΑΣΙΛΕΙΟΣ ΒΙΛΙΑΡΔΟΣ :**Θεωρούμε ότι το γραφείο Προϋπολογισμού της Βουλής άλλωστε το έχουμε δει τα προηγούμενα χρόνια κάνει καλύτερη δουλειά από τον Υπουργό Οικονομικών.

**ΓΕΩΡΓΟΣ ΚΩΤΣΟΣ (Πρόεδρος της Επιτροπής) :** Θέτεται πολιτικά ζητήματα. Κατανοείται ότι τα πολιτικά ζητήματα θα τα απαντούσε καλύτερα ο Υπουργός. Εν πάση περιπτώσει τέθηκαν τα ερωτήματα. Ο κύριος Τσουκαλάς είναι εδώ για να δώσει απαντήσεις.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Τσουκαλά, να απαντάτε μόνο σε αυτά που θεωρείτε ότι πρέπει να απαντήσετε.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Θα παρακαλούσα κύριε Τσουκαλά, να σημειώσετε τα πάντα ώστε να ολοκληρωθούν οι ερωτήσεις από όλους τους συναδέλφους και στο τέλος να υπάρξουν οι απαντήσεις. Τον λόγο έχει ο κ. Παρασκευάς (Πάρις) Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Σας ευχαριστώ, κύριε Πρόεδρε. Εισαγωγικά να πω ότι έχετε απόλυτο δίκιο. Εδώ δεν είναι η πολιτική ηγεσία το ξέρουν τα κόμματα, οι συνάδελφοι της επιτροπής και η κυβέρνηση. Αυτά που θα πω είναι εντελώς λακωνικά. Για να γίνει κατανοητό στο γραφείο Προϋπολογισμού της Βουλής, που δεν έχει την υποχρέωση να παρακολουθεί ειδικότερα τι λέει ο κάθε βουλευτής, το κάθε κόμμα, έχει όμως την υποχρέωση να παρακολουθεί αυτά που παρουσίασε άλλωστε το κάνει με επιμέλεια και νομίζω ότι το κάνει εξαιρετικά καλά. Η δικιά μας οπτική αγαπητοί κύριοι του γραφείου, έχει να κάνει με τα όσα περάσαμε και στα οποία δεν θέλουμε να ξαναγυρίσουμε. Όσα έρχονται και αναφέρομαι στο ορόσημο του 32 που αλλάζει η κλίμακα εξυπηρέτησης του δημόσιου χρέους καθώς πρέπει να λειτουργεί, ως κλεψύδρα όπως έχουμε πει πολλές φορές. Πρέπει, να ετοιμαστούμε για εκείνη την ημερομηνία για όσα γίνονται γύρω μας διεθνώς. Με τις προκλήσεις που επηρεάζουν την πατρίδα μας με τον έναν ή τον άλλο τρόπο και στους οποίους πρέπει να προσαρμοζόμαστε με τον έναν ή με τον άλλο τρόπο.

Κατά συνέπεια οι τρεις βασικοί στόχοι που πιστεύουμε ότι πρέπει να υπηρετήσει η χώρα, είναι η πολύ ισχυρή ανάπτυξη. Μας προβληματίζει το γεγονός ότι σε δύο με τρία χρόνια όλα τα διεθνή φόρα, το Διεθνές Νομισματικό Ταμείο, τον ΟΟΣΑ, την Ευρωπαϊκή Τράπεζα Επενδύσεων και όλα τα πανεπιστήμια φαντάζομαι και το γραφείο του προϋπολογισμού της Βουλής βλέπουν την ανάπτυξη να κινείται λίγο κάτω των 2%. Μετά τα δυο τρία χρόνια είναι έξω από τον ορίζοντα φυσικά της έκθεσης.

Ανάπτυξη λοιπόν σε υγιή βάση που θα μας εξασφαλίζει υγιή έσοδα και βέβαια κοινωνική συνοχή. Είναι ένα τρίπτυχο στο οποίο εμείς δεν δεχόμαστε προτεραιότητες, άλλωστε πέρασε πολλά η Ελλάδα καθώς και ο λαός της.

Κατά συνέπεια, προτεραιότητα αριθμών ή ανθρώπων δεν υπάρχει, πρέπει να υπηρετηθούν με συνέπεια και τα δύο. Αυτό λέμε. Αυτό είναι εισαγωγικό. Δεν θέλουμε ούτε απάντηση ούτε κανένα σχόλιο για να γίνει κατανοητό. Θέλω να γίνουν κατανοητά πιο πολύ τα ερωτήματα και τα σχόλια που θα κάνω κύριε Πρόεδρε, γι’ αυτό έκανα αυτή την εισαγωγή.

Τα 2 ερωτήματα αν θέλετε -ένα είναι κιόλας το ερώτημά μου- προς το Γραφείο Προϋπολογισμού αφορά κάτι στο οποίο πιστεύω ότι το Γραφείο Προϋπολογισμού μπορεί και επιβάλλεται να μας βοηθήσει, κύριε Πρόεδρε. Έχω πει πάρα πολλές φορές, όπως ξέρετε και στην Επιτροπή ότι θα είναι καλό να έχουμε μια συμφωνημένη βάση στην οποία μιλάμε, για να μην γίνεται άγονος διάλογος για στοιχεία, να μιλάμε ει δυνατόν σε μία κοινή βάση. Για αυτό, λοιπόν, θέλω να ρωτήσω, πώς ποσοτικοποιείται, σύμφωνα με εσάς, κάτι στο οποίο αναφέρεστε πολλές φορές χωρίς να το ποσοτικοποιείτε -δεν ξέρω αν είναι εύκολο, δεν ξέρω αν έχετε τα στοιχεία; Δεν εννοώ ότι τα έχετε και δεν τα γράφετε. Πώς ποσοτικοποιείται είτε το χρέος ως ποσοστό του ΑΕΠ ή αν θέλετε η ίδια η ανάπτυξη –το ίδιο ερώτημα είναι- ο ρυθμός ανάπτυξης, αναφέρεται 2 φορές στο κείμενο ότι ο ρυθμός ανάπτυξης οφείλεται στις ξένες επενδύσεις, στο ένα στο άλλο, στην κατανάλωση, ποσοτικά στο πως εξελίχθηκαν τα διάφορα αυτά και στον πληθωρισμό. Αυτό μπορούμε να το ποσοτικοποιήσουμε, γιατί είχαμε αρκετές τριβές με το οικονομικό επιτελείο πάνω σε αυτό, αν και κατά πόσον επηρεάζει περισσότερο ή λιγότερο η υπόθεση του πληθωρισμού, γιατί επηρεάζει προφανώς. Και η Κυβέρνηση το δέχεται. Έτσι; Δεν καβγαδίζουμε για αυτό. Το θέμα είναι, αυτός ο ρυθμός ανάπτυξης, ποσοτικά, πώς επηρεάζεται από όλα αυτά που αναφέρετε και στην έκθεση;

Το δεύτερο ερώτημά μου, κύριε Πρόεδρε, είναι συναφές με αυτό πάλι είναι διαφορετικό όμως. Νομίζω και αν δεν υπάρχει τώρα διαθέσιμο, στην επόμενη έκθεση, δεν θα ήταν καθόλου κακό να υπάρχει και δεν το λέω με καμία αντιπολιτευτική διάθεση, αλλά προκειμένου, όπως είπα, να βοηθηθούμε όλοι να έχουμε μια κοινή βάση, αυτή είναι η αφετηρία των ερωτημάτων –είναι και ερωτήσεις και προτάσεις αν θέλετε προς εσάς- ποια είναι τα ποσοστά, στα οποία συμμετέχουν -όχι πώς εξελίσσονται, αυτό το γράφετε- οι διάφοροι τομείς στις επενδύσεις, άμεσες ξένες, σύνολο και λοιπά. Διότι εδώ με όλο αυτό που γίνεται με τα ακίνητα και πρέπει να το διαχωρίσουμε, άλλο οι άμεσες επενδύσεις παγίου κεφαλαίου που έχουν να κάνουν με μεταποίηση και όλα αυτά που μένουν ανησυχητικά σταθερές ή απομειούμενες και απέχουν πάρα πολύ από το επίπεδο του 2009, προ κρίσης δηλαδή, ή του 2008, αν θέλετε -όπου και να το βάλουμε το ίδιο είναι- ενώ αντίθετα στην υπόθεση του real estate, δηλαδή συγκεντρώνεται μεγάλο ποσό που χθες ένα πολύ φιλικό στην Κυβέρνηση μέσο φιλοξενούσε άρθρο που μιλούσε για 2 και 3 και 4 δισεκατομμύρια, για ποσά τρομακτικά, δηλαδή, στο real estate από ξένες επενδύσεις και τα ερωτήματα μας αυτά, αγαπητοί κύριοι και αγαπητέ Συντονιστή, έχουν να κάνουν με το ότι αφενός μεν η διαφαινόμενη στεγαστική κρίση, στην οποία προχθές στην ερώτηση του Προέδρου του ΠΑΣΟΚ ο Πρωθυπουργός πραγματικά μας αιφνιδίασε, θα έλεγα, όπου με πολύ χαμηλούς τόνους, με παρρησία θα έλεγα, παραδέχτηκε ότι πραγματικά πρέπει να γίνουν πολλά, διότι είναι ανησυχητικό αυτό που εξελίσσεται. Και από την άλλη με τους αγρότες στους δρόμους, δεν θα μπω εδώ πέρα στο σχολιασμό τώρα των αιτημάτων, δεν είναι αυτή η δουλειά μας, αλλά υπάρχει μια μεγάλη ανησυχία στην Περιφέρεια και ειδικότερα στην αγροτιά και όλα αυτά έχουν να κάνουν με ένα μοντέλο ανάπτυξης που στηρίζεται μονόπλευρα στον τουρισμό, την κατανάλωση και το real estate. Εδώ είναι και η ανησυχία μας για την πτώση των ρυθμών ανάπτυξης τα επόμενα χρόνια. Θέλουμε στέρεη ανάπτυξη και πώς θα την αναπτύξουμε. Αυτή είναι βασικά, η κεντρική ιδέα η δικιά μας τουλάχιστον και πρέπει να αξιολογήσουμε πιο καλά τους κινδύνους.

Τώρα, τα 2 σημεία που θέλω να ασχοληθώ. 2 συν 1 είναι κυρίως. Στο ένα θέλω να μοιραστώ έναν προβληματισμό, τον οποίον τον έθεσα και προχθές σε δημόσια συζήτηση, κύριε Πρόεδρε, στον Υπουργό κ. Χατζηδάκη, με τον οποίο έτυχε να βρεθούμε μαζί σε ένα φόρουμ της Εφημερίδας «Μακεδονία», αλλά αυτό θα το πω στο τέλος.

Τα δύο σημεία που είναι εντυπωσιακά στην έκθεση και θέλησαν να συμβάλουν να παρέχουν, να σας βοηθήσουμε με κάποια στοιχεία, είναι αυτό που επισημαίνετε, το καμπανάκι που χτυπάτε και καλά κάνετε, ότι πρέπει να βελτιώσουμε. Διαφωνώ, με τον συνάδελφο και αγαπητό Προεδρεύων στη Βουλή, Προέδρο, Αντιπρόεδρο.

Το Ταμείο Ανάκαμψης, είναι μεγάλη δυνατότητα και ευκαιρία για τη χώρα, μαζί με το ΕΣΠΑ, συμφωνώ απόλυτα με τις διατυπώσεις. Είναι ανησυχητικό ότι δεν προχωρά, έχει κάποιες υστερήσεις όπως επισημαίνεται.

Στον προβληματισμός που βάζετε στην έκθεση, θέλω να προσθέσω το εξής, προσέξτε.

Η Κυβέρνηση, τις κουβέντες που έχουμε κάνει για τη διάρκεια του Προϋπολογισμού, ο Πρόεδρος, το ξέρει. Όσοι είμαστε παρόντες, δεν λυπούμαι σχεδόν ούτε λεπτό από την Επιτροπή Οικονομικών.

Έχει πει κατ’ επανάληψη, ότι έχουν κλείσει όλα στο 100%, δηλαδή, τελικά τη σώσαμε την παρτίδα. Εντάξει, αυτό δε γίνεται πρώτη φορά, Δεκέμβρης μήνας για την Ελλάδα, δεν είναι μήνας των θαυμάτων πάντα, δεν υπομνήσομε κάτι είναι ο λαός, είμαστε της τελευταίας στιγμής. Όμως, προσέξτε το Δεκέμβρη, έκλεινε το προηγούμενο ΕΣΠΑ, τονίζει η εταιρεία του προηγούμενου ΕΣΠΑ.

Είναι ανησυχητικό, έχουμε κάνει τη σχετική ερώτηση προφανώς, δεν θέλω απάντηση από εσάς. Η Κυβέρνηση, για να κλείσει το ΕΣΠΑ, ακολούθησε μια μέθοδο υπερδέσμευσης, ενώ ο χρυσός κανόνας τέτοιων προγραμμάτων, είναι να πας σε μια υπερκάλυψη 110% περίπου. Βάζει και λίγα παραπάνω έργα, για να πιάσει στο 100%, για να μην απωλέσει φόρους, εμείς είχαμε υπερδέσμευση το 160%.

Αυτό δημιουργεί δύο προβλήματα.

Αν περάσουν, θα γίνουν όλα αποδεκτά ως, «έργα γέφυρες», αυτά που δεν πληρώθηκαν.

Εγώ, δέχομαι ότι πήγε στα 100% το πρόγραμμα, δεν το αμφισβητώ αυτό που λέει η Κυβέρνηση.

Εάν όμως, γίνουν όλα δεκτά τα έργα ως, «έργα γέφυρες», τότε ουσιαστικά ΕΣΠΑ, δεν υπάρχει, γιατί το 60% του επομένου προγράμματος, είναι δεσμευμένο. Του 40% το 50% περίπου, με βάση τις συμβάσεις. Τα γράφω αναλυτικά στην ερώτηση.

Αν πάλι, δεν μας το αναγνωρίσει ένα μεγάλο μέρος στην Ευρωπαϊκή Ένωση ως, «έργα γέφυρες» για να συνεχίσουν ομαλά τη χρηματοδότησή τους, θα μεγαλώσουν τα ληξιπρόθεσμα του δημοσίου, γιατί υπάρχουν τεράστιες οφειλές σε εταιρείες, αναδόχους, προμηθευτές. Αξίζει να το ψάξετε, όπως είπα πάντα με κριτήριο κ. Πρόεδρε, να έχουμε ένα πεδίο ασφαλές και κοινό όσο γίνεται, κοινά αποδεκτό από όλους όταν μιλάμε.

Το Δεύτερο που είναι το πιο εντυπωσιακό, αφορά τις τράπεζες.

Κύριε Πρόεδρε, πρέπει να πάρετε πρωτοβουλία, το έχουμε ζητήσει και εμείς και ο ΣΥΡΙΖΑ και η «ΠΛΕΥΣΗ ΕΛΕΥΘΕΡΙΑΣ», αν θυμάμαι.

Το να κάνουμε μία συζήτηση παρουσία της Ένωσης Ελληνικών Τραπεζών της Τράπεζας της Ελλάδος, εγώ θα πάω και το γραφείο Προϋπολογισμού της Βουλής γιατί όχι να συζητήσουμε, τι γίνεται με τις τράπεζες πραγματικά. Αυτό είναι συγκλονιστικό που λέει το γραφείο Προϋπολογισμού της Βουλής, Δηλαδή, έχουν μειωθεί τα κόκκινα δάνεια και έχει μειωθεί η ρευστότητα.

Πώς γίνεται αυτό το πράγμα;

Πώς γίνεται αυτή η μαγική εικόνα. ;

Δηλαδή, για ποιο λόγο μειώθηκαν τα κόκκινα δάνεια με τη μέθοδο που επελέγη να πάνε σε τρίτους 72 δις, που λένε ότι έχουνε πάει σε τρίτους, για να «εξυγιανθούν», με στήριξη μόνο από τον Κρατικό Προϋπολογισμό, δηλαδή από τους φορολογούμενους πολίτες τελικά. Από όλους εμάς και από τους συμπολίτες που εκπροσωπούμε εδώ πέρα.

Δηλαδή, γίνεται ότι γίνεται με τα κόκκινα δάνεια, είναι συγκλονιστικό κ. Πρόεδρε , αυτό το πράγμα. Είναι πολύ καλό για το τραπεζικό σύστημα ότι μειώνονται κόκκινα δάνεια δεν το αμφισβητώ, δεν λέμε για έκρηξη σε μία βελτίωση της ρευστότητας;

Να είμαστε εκεί που είμασταν κολλημένοι από το 2009-2010, όπου οι τράπεζες ήταν πρακτικά κλειστές, για όλους πλην ελαχίστων;

Στους οποίους, ξαναδάνειζαν τα κόκκινα δάνεια τους;

Αυτή η πλευρά για την οποία έχουν μιλήσει ελάχιστα στην κρίση, γιατί γενικότερα η τράπεζα χορηγεί του μνημονικού συστήματος και μιλάγαμε διαρκώς, για υπαρκτές αστοχίες του Κρατικού Προϋπολογισμού, με ξεχείλωμα δαπανών. Το 50% της κρίσης ήταν αυτό, και των μνημονίων, το άλλο 50% ήταν οι τράπεζες. Μετρημένο αυτό που λέω, δεν είναι λογαριασμός πρόχειρος για να χαϊδέψουμε αυτιά.

Το 50% του χρέους και της αδυναμίας της χώρας, που μας οδήγησε και στη χρεοκοπία, οφειλόταν στο πελατειακό κράτος και το άλλο 50% πάλι στο πελατειακό κράτος και στη συμπεριφορά του και στην ανοχή του στο τραπεζικό σύστημα και είχαμε τράπεζες, πρακτικά, κλειστές. «Γύριζαν» δάνεια της ολιγαρχίας 10 δις κάθε χρόνο και ήταν πρακτικά κλειστές για μια δεκαετία και είναι δυνατόν, να πέφτει η ρευστότητα με τα «κόκκινα δάνεια», να έχουν φύγει από αυτούς και να έχουν πάει στα funds;

Την ίδια εικόνα βλέπουμε και στην πολύ καλή δουλειά του Γραφείου Προϋπολογισμού, στην ακτινογραφία που κάνει σε όλα τα ληξιπρόθεσμα, δηλαδή, βλέπει κανείς ότι τα πολλά- και στα Ασφαλιστικά Ταμεία και στην Εφορία- τα χρωστούν οι λίγοι και οι μεγάλοι, ενώ ο τεράστιος αριθμός που συνωστίζεται από κάτω, χρωστάει ποσά που θα μπορούσε να αντιμετωπίζει. Και εδώ βέβαια είναι η πρόθεση η δικιά μας για το εθνικό χρέος, που είναι ολοκληρωμένη, αφορά τις ρυθμίσεις από τα ληξιπρόθεσμα στην Εφορία μέχρι τα τραπεζικά δάνεια, για την οποία, πιστεύω κάποια στιγμή, η Κυβέρνηση πρέπει να δείξει παραπάνω ενδιαφέρον, γιατί θα απελευθερώσει ένα σωρό κόσμο.

Τελειώνω με το θέμα των αμυντικών δαπανών, γιατί το θεωρώ πάρα πολύ σοβαρό. Εμείς είμαστε ένα Κόμμα που στηρίξαμε και στηρίζουμε όλη αυτή την προσπάθεια για την εξαίρεση των αμυντικών δαπανών στο έλλειμμα- την εξέλιξη αυτή, έτσι όπως έχει γίνει- όμως θέλω να είναι σαφές κάτι. Ξέρουμε καλά, ότι τις δαπάνες αυτές- ανεξαρτήτως εάν μετράνε ως έλλειμα, τις πληρώσουμε, εμείς, λοιπόν, λέμε το εξής κύριε Πρόεδρε, ότι θα πρέπει να γίνει μια σοβαρή συζήτηση εδώ, για το πώς θα διαχειριστούμε αυτή την υπόθεση. Γιατί αυτή τη στιγμή η Ελλάδα δεν διατρέχει κανένα κίνδυνο να περάσει ένα όριο ελλειμμάτων για να χρειάζεται τη βοήθεια- το μαξιλάρι από τις Βρυξέλλες των αμυντικών δαπανών- αυτή τη στιγμή. Μη δημιουργήσουμε καμία «άσπρη τρύπα» τώρα και αρχίσουν ξανά επιδόματα και πέσουμε σε κανένα έναν τοίχο των 32, χειρότερο. Τα 6 δις εξυπηρέτησης του χρέους γίνονται τουλάχιστον διπλάσιο από το 32, εάν τα μεταθέσουμε και επί πραγματικής δαπάνης τότε.

Εγώ λέω, λοιπόν, ότι πρέπει το πρόγραμμα εξυπηρέτησης να συνεχίσει, εφόσον το επιτρέπει η δημοσιονομική κατάσταση, ανεξαρτήτως από αυτή την εξέλιξη για να γίνει άλλου τύπου αξιοποίηση της εξαίρεσης. Είναι σαν ένας «πυροσβεστήρας», να μην πάμε και κάνουμε χρήση και αρχίσουν να μας μιλάνε για επιτήρηση κτλ. για ένα τέτοιο εργαλείο. Να μην σπαταλήσουμε δημοσιονομικό χώρο- καταλαβαίνετε πολύ καλά, νομίζω, τι εννοώ- από την ώρα που επιτυγχάνουμε πρωτογενή πλεονάσματα και κακά τα ψέματα- εγώ δε φοβάμαι να το πω- η χώρα πρέπει να έχει πρωτογενή πλεονάσματα σοβαρά- ξέρω, ότι ο κ. Καζαμίας διαφωνεί σε αυτό, έχει μια τεκμηριωμένη διαφορετική άποψη - αλλά αν δεν έχει σταθερά πρωτογενή πλεονάσματα, θα ξαναπέσει στην παγίδα του χρέους, είναι μαθηματικό το ζήτημα, δεν είναι φιλοσοφικό.

Ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Εγώ ευχαριστώ, κύριε Κουκουλόπουλε, το λόγο έχει ο κ. Χαλκιάς, από την Κοινοβουλευτική Ομάδα των «ΣΠΑΡΤΙΑΤΩΝ».

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Χαλκιάς Αθανάσιος, Βορύλλας Ανδρέας, και Καζαμίας Αλέξανδρος.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Αρχικά θα ήθελα να ευχαριστήσω το Γραφείο Ελέγχου του Κρατικού Προϋπολογισμού του Κράτους στη Βουλή και τον νέο Συντονιστή, τον κ. Τσουκαλά, για την τόσο λεπτομερή και κατανοητή απεικόνιση της αναφοράς που συνέταξαν, αλλά και για την έγκαιρη αποστολή αυτής, ώστε να υπάρχει ο απαραίτητος χρόνος προετοιμασίας μας- πρέπει να λέγονται αυτά.

Η αναφορά εκτέλεσης του Κρατικού Προϋπολογισμού δεν μας λέει κάτι βέβαια, κάτι που δεν γνωρίζαμε ήδη ή που δεν θίξαμε κατά τη συζήτηση για τον Προϋπολογισμό του 2024. Οι συνεχείς εξελίξεις στο διεθνές οικονομικό περιβάλλον, όπως ήταν αναμενόμενο, φαίνονται να επηρεάζουν σημαντικά την πορεία της ελληνικής, αλλά και της παγκόσμιας, οικονομίας. Οι πληθωριστικές πιέσεις εξακολουθούν να υφίστανται, όπως εξακολουθούν να υφίστανται και κάποιες από τις διαχρονικές παθογένειες της ελληνικής πραγματικότητας. Το πρώτο, λοιπόν, στοιχείο που θέλω να επισημάνω, είναι η επίπτωση των εξελίξεων στο γεωπολιτικό περιβάλλον.

Στην έκθεση σας, αναφέρεται ότι οι εξελίξεις στην Ουκρανία και τη Νοτιοανατολική Μεσόγειο, αποτελούν σημαντικό παράγοντα στην εξέλιξη της πορείας του ρυθμού πληθωρισμού και μάλιστα, με αρνητικό πρόσημο. Θα ήθελα, να ρωτήσω, εάν υπάρχουν νέες προβλέψεις που να συνυπολογίζουν τον τόσο συνεχιζόμενο πόλεμο στο Ισραήλ, αλλά και την κατάσταση στην Ερυθρά Θάλασσα από τους Χούθι, που κάτι μας παρουσιάσετε, είδα στον πίνακα.

Το δεύτερο στοιχείο, αφορά στη δημιουργία θέσεων εργασίας όπου παρέχεται και αρκετά νέα στοιχεία από την ΕΛΣΤΑΤ. Ναι, όντως έχουν δημιουργηθεί αρκετές νέες θέσεις εργασίας, αλλά όπως πολύ σωστά εντοπίσατε το 47,2%, των νέων απασχολούμενων, εργάζονται υπό καθεστώς μερικής ή εκ περιτροπής απασχόλησης.

Ένα γεγονός, που επιβεβαιώνεται και από πρόσφατα δημοσιεύματα, που αναφέρουν ότι 7 στους 10 μισθωτούς, λαμβάνουν καθαρά λιγότερα από 1.000 ευρώ το μήνα. Ας ελπίσουμε ότι δεν θα είμαστε εμείς σε αυτή την αίθουσα, η μόνοι που διαβάζουμε αυτή την έκθεση και ότι αυτά τα προβλήματα, θα φτάσουν και στα αυτιά των αρμοδίων Υπουργών.

Το τρίτο στοιχείο, σχετίζεται με τις ληξιπρόθεσμες οφειλές πολιτών προς το Δημόσιο, ασφαλιστικών και φορολογικών. Αναφορικά, με τις ληξιπρόθεσμες ασφαλιστικές εισφορές αυτό ήταν αναμενόμενο, δεδομένου ότι σταμάτησε να είναι σε ισχύ ένα πολύ ευνοϊκό σχέδιο ρύθμισης των οφειλών, από το ΚΕΑΟ. Μάλιστα, για το ζήτημα αυτό είχα καταθέσει προσωπικά ερώτηση προς δύο Υπουργεία, από τις 29 Αυγούστου 2023. Η απάντηση που λάβαμε από τον Υφυπουργό κύριο Τσακλόγλου, ανέφερε μεν την πορεία της είσπραξης οφειλών από το ΚΕΑΟ, αλλά χωρίς να υπάρχει κάποια πρόβλεψη, για το εάν ή πότε θα επανέλθει κάποιο σχέδιο ρύθμισης οφειλών, με περισσότερες δόσεις.

Αν κρίνω, από το ύψος των ληξιπρόθεσμων οφειλών στην έκθεσή σας, μάλλον ήρθε η ώρα για κάτι τέτοιο, να επανέλθει. Αναφορικά τώρα με τις ληξιπρόθεσμες φορολογικές οφειλές, φαίνεται να υπάρχει ένα αρκετά μεγάλο ποσό, των 26,3 δις, που χαρακτηρίζεται ανεπίδεκτο είσπραξης. Απορώ, γιατί, αλλά αναμένω τον Υπουργό, να δώσει την απαραίτητη εξήγηση. Επίσης, βλέπω ότι αυτές οι οφειλές αφορούν ποσά από άμεσους και έμμεσους φόρους. Είναι ξεκάθαρο νομίζω ότι βρισκόμαστε στην πτωτική περιοχή της καμπύλης Laffer και ως εκ τούτου, μια καθολική μείωση των συντελεστών φορολόγησης, καθίσταται επιτακτική.

Τέλος, θα ήθελα να αναφερθώ και στη δική σας πρόταση, του Γραφείου Ελέγχου της Εκτέλεσης του Προϋπολογισμού του Κράτους στη Βουλή, αναφορικά με την υιοθέτηση εργαλείων διαχείρισης, μεγάλων δεδομένων, τα γνωστά big Data. Στη σελίδα 41, της έκθεσης σας, αναφέρεται εύλογα ότι τέτοια εργαλεία θα είναι προς όφελος του κράτους αφού θα μπορέσουμε, να έχουμε καλύτερη εικόνα για τη σύνθεση των οφειλετών και θα μπορούμε, να νομοθετούμε σε πιο στέρεα βάση. Η ερώτησή μου, λοιπόν, είναι προς κάθε αρμόδια κατεύθυνση, γιατί δεν έχουμε ήδη προβεί στη χρήση τέτοιων εργαλείων; Μας λείπουν τα λεφτά ή οι ανθρώπινοι πόροι και ένα τελευταίο και κλείνω την παρέμβασή μου.

Αφορά το Ταμείο Ανάκαμψης και Ανθεκτικότητας, θα ήθελα να έχω και πιστεύω όλοι οι συνάδελφοι εδώ πέρα, μία έκθεση από εσάς, πού να κατευθυνθούν αυτά τα χρήματα;

Είναι πάρα πολύ σημαντικό και πιστεύω πέρα από τα κόμματα ότι όλοι οι συνάδελφοι, θέλουμε το καλύτερο, για τον ελληνικό λαό. Άρα, θα θέλαμε μία εμπεριστατωμένη άποψη, τη δική σας άποψη, που να κατευθύνει το πολιτικό σύστημα αυτά τα χρήματα, για να έχουμε το καλύτερο δυνατό αποτέλεσμα για τον λαό;

Σας ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής ):** Εγώ σας ευχαριστώ. Τον λόγο έχει ο κύριος Βορύλλας.

**ΑΝΔΡΕΑΣ ΒΟΡΥΛΛΑΣ :** Εγώ θέλω να μοιραστώ μια σκέψη μου μαζί σας, γιατί πιστεύω ότι το πεδίο είναι στην Golden Visa, τώρα και θέλω να σας πω, την άποψή μου. Η «Νίκη» από τον Οκτώβριο, του 2023 και κατά τη συζήτηση του Κρατικού Προϋπολογισμού το 2024, πρότεινε την αναμόρφωση του προγράμματος «Χρυσής Βίζας,» με αύξηση του ορίου από 250 σε 500 χιλιάρικα, που είναι σήμερα και 1.000.000 ευρώ, για επιλογές επενδύσεις, στα Ελληνικά Χρηματοπιστωτικά Ιδρύματα, ή επενδύσεις, σε Ελληνικά Κρατικά Ομόλογα τουλάχιστον δύο εκατομμύρια ευρώ.

Αυτό ισχύει και στην Ισπανία, δεν είναι κάτι καινούριο. Από το ξεκίνημα του προγράμματος, όμως, της χρυσής βίζας το 2014, τα έσοδα κατευθύνθηκαν κυρίως προς την Αττική. Εγώ είμαι από το Περιστέρι, έχουμε τεράστιο πρόβλημα, δεν βρίσκουμε σπίτια να αγοράσουμε στα παιδιά μας, δεν βρίσκουμε σπίτια να νοικιάσουμε. Τα έχουν πάρει τα Fund, τα έχουν εκποιήσει, τα έχουν πάρει οι Golden Visa, έχει παιχτεί ένα παιχνίδι με επιστροφή χρημάτων, τα ξέρετε, αυτά πρέπει να αρχίσετε να ψάχνεται και αυτή τη στιγμή τα ενοίκια έχουν εκτοξευτεί στον αέρα. Αυτό έχει αλλάξει πλέον όλη την ιστορία στη χώρα μας.

Εγώ τι θα πρότεινα. Αυτό που παίχτηκε, Αθήνα, Μύκονο, Σαντορίνη, η Golden Visa. Δυστυχώς, όμως, οι Περιφέρειες, όπως η Θεσσαλία, η Δυτική Μακεδονία και η Ήπειρος, επί της ουσίας έμειναν εκτός των ωφελειών του προγράμματος. Τι πιο λογικό, από τα 6 δις από την έναρξη του προγράμματος, το 1 με 1,5 δις να είχε επενδυθεί σε Περιφέρειες με χαμηλότερη ανάπτυξη και μεγάλη μείωση πληθυσμού. Προτείνουμε, αυτή η αδικία να διορθωθεί τώρα, ώστε τα οφέλη του προγράμματος να είναι ορατά και στην Περιφέρεια, με την επικείμενη αναμόρφωση του προγράμματος Golden Visa να εξεταστεί η δυνατότητα να εγκλωβίσουμε αυτούς τους επενδυτές στον πρωτογενή τομέα.

Αν εμείς βάλουμε, σαν κράτος, στον πρωτογενή τομέα 2 με 3 δις, που μπορούμε να τα πάρουμε από την Golden Visa και τα γυρίσουμε τα λεφτά 3 με 4 χρόνια, μετά γυρνάει μόνο του το έργο, δεν χρειάζεται να ξαναεπενδύσουμε. Δηλαδή, έχουμε την καλύτερη χώρα, τις καλύτερες προϋποθέσεις και παιδιά πιστέψτε μας πουλάμε πολύ φθηνά. Πρέπει να το σκεφτούμε αυτό, πρέπει να βάλουμε τα μυαλά μας κάτω να δουλέψουν. Η Θεσσαλία για να ξεκινήσει θέλει τουλάχιστον τρία με τέσσερα χρόνια να στραγγίσουν τα νερά και να γίνει ξανά καλλιεργήσιμη η γη. Εμείς, όμως, πρέπει να αρχίσουμε να κατευθύνουμε, εδώ έρχονται να πάρουν την Golden Visa. Εμείς θα κατευθύνουμε πού θα πάνε, όχι οι συμβολαιογράφοι, οι λογιστές, οι μεσίτες, για να βγάλουν τα 100 χιλιάρικα επιστροφή. Αυτό πρέπει να κάτσουμε να το σκεφτούμε πολύ σοβαρά. Έρχονται επενδυτές στην Ελλάδα, απλά εμείς δεν κάνουμε τη σωστή χρήση.

Ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Εν τη ρύμη του λόγου.

Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Ευχαριστώ, τον κ. Τσουκαλά για την παρουσίαση που μας έκανε νωρίτερα, ήταν ιδιαιτέρως χρήσιμη και διαφωτιστική. Θα ήθελα να κάνω συνολικά έξι παρατηρήσεις και ερωτήσεις, γιατί καταλαβαίνω, ότι σκοπός εδώ δεν είναι να παρουσιάσουμε ένα μανιφέστο του κόμματός μας, αναπόφευκτα, όμως, θα πρέπει να διατυπώσω και ορισμένες από τις θέσεις της Πλεύσης Ελευθερίας πάνω στα ζητήματα που συζητήθηκαν, διότι διαφορετικά δεν θα γίνουν οι ερωτήσεις πολύ κατανοητές.

Ξεκινώ με το πρώτο ζήτημα, που αφορά στους ρυθμούς ανάπτυξης. Είπατε και πολύ σωστά κατά τη γνώμη μας, ότι ο ρυθμός ανάπτυξης, όπως προβλέπεται για φέτος, δηλαδή, κατεβασμένος τώρα στο 2,9, ήταν αρχικά προβλεπόμενος στο 3%. Επαναλαμβάνω, λοιπόν, ότι είπατε στην παρουσίασή σας, ότι η πρόβλεψη για τον ρυθμό ανάπτυξης για το 2024, που μειώθηκε από το 3% στο 2,9%, λίγο πριν την κατάθεση του προϋπολογισμού το Δεκέμβριο, ότι είναι υπεραισιόδοξος, αυτή τη λέξη χρησιμοποιήσατε. Από όλα τα κόμματα που συμμετείχαν στη συζήτηση για τον προϋπολογισμό, το μόνο κόμμα που τόνισε αυτό το πράγμα, ουσιαστικά το ανέφερε και το τόνισε, ήταν το δικό μας κόμμα και έχουμε αρκετά κόμματα τώρα στη Βουλή.

Άκουσα με πολύ ενδιαφέρον το γεγονός, ότι οι εκτιμήσεις σας είναι αυτές. Εμείς δεν έχουμε τα μέσα που έχετε εσείς για να φτάσετε σε αυτή την εκτίμηση, αλλά φτάσαμε σε αυτή με μια διαφορετική μεθοδολογία, που είναι αρκετά απλή. Εξετάσαμε κάποιους μακροοικονομικούς δείκτες στην οικονομία, περιλαμβανομένης και της αύξησης των δημοσίων επενδύσεων, η οποία είναι σημαντική, φτάνει κοντά στο 15%, αλλά επίσης, προστρέξαμε σε μελέτες πολλών διεθνών οργανισμών, οι οποίοι, κατά τη συντριπτική τους πλειονότητα συμφωνούν, περιλαμβανομένης της Κομισιόν, τραπεζών πως είναι η HSBC, του ΟΟΣΑ κλπ., όλοι δείχνουν, ότι ο προβλεπόμενος ρυθμός ανάπτυξης στην Ελλάδα θα είναι σχεδόν μία μονάδα χαμηλότερος, κάπου κάπου δυο, κάποιοι τον έβαλαν και πιο χαμηλά από δυο, η Ευρωπαϊκή Επιτροπή, νομίζω, ήταν 2,3 ή 2,4, δεν μπορώ να θυμηθώ αυτή τη στιγμή.

Οπότε συγκινούμαι πολύ με αυτή την άποψη. Θεωρούμε, ότι αυτό δεν είναι ένα ζήτημα στατιστικής. Είναι ένα κρισιμότατο πολιτικό θέμα και είναι ζωτικής σημασίας για την οικονομία. Θα σας πω γιατί και μετά θα έρθω και στην ερώτησή μου επ’ αυτού του πρώτου ζητήματος. Για εμάς είναι ζωτικό για την οικονομία, διότι θεωρούμε πως η βιωσιμότητα του χρέους -αυτό αναφέρθηκε και νωρίτερα από άλλο συνάδελφο- εξαρτάται σχεδόν αποκλειστικά από την επίδοση της ετήσιας ανάπτυξης της οικονομίας για τα επόμενα χρόνια. Διότι αυτή είναι που θα μπορεί να χρηματοδοτεί τους τόκους για το χρέος και την ενδεχόμενη μείωση του. Το κόμμα μας πιστεύει ότι το χρέος δεν είναι βιώσιμο. Θεωρούμε επίσης, ότι η μη βιωσιμότητα του χρέους είναι αυτή που οδηγεί στα πρωτογενή πλεονάσματα του ύψους που έχουμε, ότι αυτά κρατάνε την ανάπτυξη χαμηλά και θεωρούμε ότι για πολιτικούς λόγους η κυβέρνηση διαρκώς υπερεκτιμά την ανάπτυξη. Για να δημιουργήσει μια αίσθηση βελτίωσης από το πρόβλημα που κληρονομήσαμε στη 10ετία των μνημονίων, ενώ εμείς θεωρούμε ότι αυτό το πρόβλημα δεν έχει εξαλειφθεί, ότι παραμένει. Και συνεπώς όλο το πολιτικό στοίχημα ή το διακύβευμα για να χρησιμοποιήσω έναν πιο ακαδημαϊκό όρο, αυτή τη στιγμή βρίσκεται στις προβλέψεις για τον ρυθμό ανάπτυξης. Ο κόσμος ακούει τις προβλέψεις, υπάρχει μεγάλη πολιτική προπαγάνδα γύρω από τις προβλέψεις, νομίζει ότι έχουμε θεαματικούς ρυθμούς ανάπτυξης. Ρώτησα τον Υπουργό Ανάπτυξης, ποιος ήταν ο μέσος ρυθμός ανάπτυξης από τότε που η κυβέρνηση της Νέας Δημοκρατίας ανέλαβε το 2019 μέχρι σήμερα. Δεν ήξερε. Κάποιος άλλος υπουργός, είπε αυτό που υπολογίσαμε, 1,8%. 1,8% ήταν ο ρυθμός ανάπτυξης το 2018 και 2019 κατά μέσο όρο που ήταν τα δύο τελευταία χρόνια των κυβερνήσεων του ΣΥΡΙΖΑ, που υποτίθεται ότι διαχειριζόταν ακόμη το τρίτο μνημόνιο και είχε πάρα πολύ χαμηλούς ρυθμούς ανάπτυξης, διότι ήταν υποχρεωμένος να πετυχαίνει δυσθεώρητα πρωτογενή πλεονάσματα. Επομένως, η ερώτηση μου ως προς αυτό και ήθελα να τονίσω τη σημασία της για όλη την οπτική που έχουμε για την οικονομία και για το μέλλον της ελληνικής οικονομίας, είναι εσείς πώς φτάνετε στο συμπέρασμα ότι ο ρυθμός αυτός των 2,9% είναι υπεραισιόδοξος; Συμφωνούμε απόλυτα, αλλά μας ενδιαφέρει μεθοδολογία σας.

Δεύτερον. Μιλήσατε για το πώς η ανάπτυξη ωθείται, τουλάχιστον μέχρι και το 2023, ωθείται κυρίως από την κατανάλωση και όχι από τις επενδύσεις. Αυτό πάλι με πιο απλοϊκές μεθοδολογικές προσεγγίσεις είναι οφθαλμοφανές. Είναι οφθαλμοφανές, διότι οι επενδύσεις είναι πάρα πολύ χαμηλές, διότι στην περίοδο του κορονοϊού είχαμε πάρα πολύ υψηλές αποταμιεύσεις οι οποίες μετά διοχετεύθηκαν στην κατανάλωση όταν η πανδημία τελείωσε και βεβαίως, καταλαβαίνουμε, ότι υπάρχει και μία πληθωριστική δυναμική που δεν ωθείται μόνο αποκλειστικά από το κόστος. Κατά κύριο λόγο νομίζουμε ότι είναι από το κόστος, αλλά σε μεγάλο βαθμό είναι και από τη ζήτηση. Οπότε όλα αυτά συντείνουν στο να καταλήξει κανείς σε αυτό το συμπέρασμα. Αυτό είναι ένα συμπέρασμα, το οποίο λέει πολλά νομίζουμε για τη δομή της ελληνικής οικονομίας. Θα ήθελα όμως να σας ρωτήσω επ’ αυτού, εσείς πώς καταλήγετε στο συμπέρασμα, πως μετράτε, δηλαδή, τον βαθμό συμβολής της κατανάλωσης και των επενδύσεων στην ανάπτυξη. Μας ενδιαφέρει αυτό, γιατί θεωρούμε ότι η υπηρεσία σας επιτελεί έναν πολύ σημαντικό ρόλο στο να βοηθάει τα κόμματα να βελτιώνουν τη μεθοδολογία των οικονομικών τους αναλύσεων και εκτιμήσεων. Οπότε αυτή είναι η δεύτερη ερώτηση.

Η τρίτη ερώτηση που θέλω να σας κάνω είναι για το χρέος. Δυστυχώς, επειδή αυτή τη στιγμή υπάρχει η συζήτηση στην Ολομέλεια για ένα πολύ σημαντικό νομοσχέδιο για τα ομόφυλα ζευγάρια, έπρεπε να πάω για λίγο κάτω να δηλώσω το όνομά μου στον κατάλογο των ομιλητών και ενδεχομένως να έχασα το σημείο στο οποίο μιλήσατε για το χρέος. Σας άκουσα όμως λίγο προηγουμένως να λέτε ότι θα μιλήσετε γι’ αυτό. Αν το κάνατε, λυπάμαι πολύ. Θα ήθελα ωστόσο να σας ρωτήσω κατά πόσο η υπηρεσία σας θεωρεί ή είναι σε θέση να διατυπώσει άποψη επ’ αυτού ότι το χρέος είναι ή δεν είναι βιώσιμο σε μία μακροχρόνια προβολή από τώρα. Και θα ήθελα να ξέρω αν δεν μπορείτε να το πείτε αυτό γιατί δεν μπορείτε να το πείτε. Αν μπορείτε να το πείτε μας ενδιαφέρει πάρα πολύ η άποψή σας.

Επίσης, θα ήθελα να το συνδέσω αυτό το ερώτημα για το χρέος, με την παρατήρηση που κάνατε για την υπεραισιόδοξη πρόβλεψη για την ανάπτυξη. Δηλαδή, αν βασίζεται η οικονομία σε υπεραισιόδοξες προβλέψεις για την ανάπτυξη, προφανώς, η οπτική που θα έχετε για τη βιωσιμότητα του χρέους θα είναι διαφορετική; Αν πιστεύετε τις προβλέψεις; Υπολογίζω ότι θα είναι διαφορετική. Τα χρόνια που διανύουμε τώρα, δηλαδή, το 2024, 2025, 2026, είναι πάρα πολύ κρίσιμα χρόνια. Νομίζω ότι με πολύ μικρά ποσοστά μπορεί να αλλάξει ριζικά η μακροχρόνια πρόβλεψη, που ενδέχεται να κάνει κανείς για τη βιωσιμότητα του χρέους. Αυτό είναι το τρίτο ερώτημα.

Το τέταρτο ερώτημα αφορά τις επενδύσεις και το Ταμείο Ανάκαμψης. Είπατε κάτι πάλι με το οποίο εμείς συμφωνούμε και είχα την ευκαιρία να το θέσω υπ’ όψιν του Αναπληρωτή Υπουργού Οικονομικών, τις προάλλες, «έχουμε σημαντική αύξηση στα κονδύλια, που θα οδηγήσει το ποσοστό των επενδύσεων κοντά στο 15%». Είναι σωστό αυτό. Συνεχίζει να είναι αρκετά χαμηλότερο από το μέσο όρο της Ευρωπαϊκής Ένωσης, η οποία πρέπει να είναι κάπου 5 - 6 μονάδες πιο πάνω ως ποσοστό. Ωστόσο, είναι θεαματική αύξηση για εμάς στην Ελλάδα το ποσοστό επενδύσεων. Είχα πει τότε στον Αναπληρωτή Υπουργό, ότι δεν αρκεί να τα πάρουμε μόνο τα χρήματα, αλλά έχει πάρα πολύ μεγάλη σημασία το πως θα επενδύσουμε. Εσείς χρησιμοποιήστε μία αρκετά παρόμοια έκφραση τώρα στην παρουσίασή σας, είπατε «δεν αρκεί μόνο να πέσουν, αλλά να τα εκμεταλλευτούμε», που είναι το ίδιο ζήτημα. Είναι πολύ σωστή η παρατήρηση αυτή. Και, μάλιστα, μιλήσατε για κάτι με πιο αισιόδοξα χρώματα, είπατε «από εκεί ενδέχεται να έχουμε και μετασχηματισμό της ελληνικής οικονομίας». Εμείς δεν συμμεριζόμαστε αυτές τις δομικά αισιόδοξες εκτιμήσεις. Ωστόσο, πιστεύουμε ότι μπορούν να συμβάλλουν αυτά τα ποσά, αν επενδυθούν σωστά σε μία σημαντική βελτίωση της ανάπτυξης.

Συνεπώς, έχει πάρα πολύ μεγάλη σημασία το πως θα επενδυθούν. Τώρα θα γίνει μετασχηματισμός ή όχι μία άλλη συζήτηση, η οποία μπορεί να γίνει έξω από την αίθουσα.

Σε κάθε περίπτωση η ερώτηση μου ως προς αυτό είναι: Έχετε δεδομένα, τα οποία σας επιτρέπουν να υπολογίσετε πόσες επενδύσεις από τα ταμεία της Ευρωπαϊκής Ένωσης ή από το ποσοστό επενδύσεων στον Προϋπολογισμό, είναι κακές επενδύσεις και καλές επενδύσεις; Έχετε εικόνα της έκθεσης της διαφθοράς που υπάρχει; Κάποια άλλα ινστιτούτα, ας πούμε, το Brookings Institution είχε κάνει παλαιότερα, το 2010, αν θυμάμαι, μία μελέτη για το ποσοστό του ΑΕΠ, το οποίο εξαφανίζεται στην ελληνική οικονομία. Στην πραγματικότητα, δεν εξαφανίζεται, αλλά διοχετεύεται, είναι η πιο σωστή έκφραση, στη διαφθορά, είχε φτάσει σε ένα αστρονομικό ποσό, νομίζω 8%, το είχε βγάλει το 2010. Εσείς έχετε καθόλου τη δυνατότητα να μετρήστε το ποσοστό των επενδύσεων, το οποίο διοχετεύεται σε δραστηριότητες, τις οποίες θα χαρακτηρίζατε ως δραστηριότητες διαφθοράς στην οικονομία; Και αν ναι, πόσο, παρακαλώ;

Επίσης, αναφορικά με την παραγωγικότητα. Μιλήσατε για έλλειμμα παραγωγικότητας και εξηγήσατε, νομίζω με πολύ ακρίβεια και ενδιαφέρον, σε τι οφείλεται το έλλειμμα παραγωγικότητας και υπογραμμίσατε «υπάρχει χαμηλός λόγος όσον αφορά το κεφαλαίο απέναντι στην εργασία». Συγκεκριμένα, όταν μιλάτε για έλλειμμα παραγωγικότητας τώρα στην παρουσίασή σας, πώς το υπολογίζετε αυτό; Το υπολογίζετε με κάποια φόρμουλα ή συγκριτικά με τα άλλα κράτη μέλη της Ευρωπαϊκής Ένωσης; Θα μπορούσατε να μας δώσετε μία εικόνα του πόσο είναι αυτό το έλλειμμα παραγωγικότητας, γιατί είναι σημαντικό.

Τέλος, κύριε Πρόεδρε, αναφερθήκατε στην ανεργία. Είχα την ευκαιρία και όλοι νομίζω που είμαστε εδώ, να ακούσουμε τον τότε Υπουργό να μας ανακοινώνει, ότι η ανεργία έπεσε για πρώτη φορά κάτω από το 10% σε μηνιαία βάση. Του παρατηρήσαμε, νομίζω αρκετοί, περιλαμβανομένου και εμένα εκ μέρους της «Πλεύσης Ελευθερίας», ότι μετά το 10% αρχίζουν τα δύσκολα, δηλαδή, η μείωση της ανεργίας γίνεται πολύ πιο δύσκολη απ’ ό,τι, όταν τα νούμερα της ανεργίας είναι πιο ψηλά; Αναφερθήκατε πολύ συγκεκριμένα και εσείς σήμερα σε αυτό, ότι η μεγάλη πρόκληση για την περαιτέρω μείωση της ανεργίας αφορά τη μείωση της ανεργίας εκεί που είναι τρομερά δύσκολο και συγκεκριμένα, είπατε «στους νέους και στις γυναίκες» και συμφωνούμε πάρα πολύ με αυτό.

Θα ήθελα να σας ρωτήσω κατά πόσο νομίζετε ότι η μείωση της ανεργίας στους νέους και στις γυναίκες αρχίζει πλέον και συγκρούεται με πολιτιστικά στερεότυπα, τα οποία υπάρχουν στην εργασία. Εδώ μπαίνουμε, δηλαδή, σε έναν τομέα, ο οποίος είναι σχετικά καινούργιος στις οικονομικές επιστήμες, που είναι τα πολιτιστικά οικονομικά.

Με άλλα λόγια, για να το πούμε απλά για όσους μας παρακολουθούν, το γεγονός ότι υπάρχει πάντα σε όλες τις οικονομίες υψηλότερη ανεργία στους νέους και στις γυναίκες δε δείχνει ότι υπάρχει οικονομικό πρόβλημα, ότι υπάρχουν κοινωνικά στερεότυπα απέναντι στους νέους, ότι, δηλαδή, οι νέοι θεωρούνται λιγότερο ικανοί, λιγότερο υπεύθυνοι από τους μεγαλύτερους στο να διαχειριστούν κάποιες καταστάσεις. Επίσης, υπάρχει μία διάκριση φύλου πατροπαράδοτη δυστυχώς απέναντι στις γυναίκες, τις οποίες αποκλείουν από την αγορά εργασίας παρά το γεγονός ότι σε πάρα πολλές οικονομίες οι γυναίκες θεωρούνται πιο «φτηνά εργατικά χέρια» κι όμως, παρόλα αυτά, συνεχίζουν να αποκλείονται.

Πιστεύετε ότι αυτοί είναι οι παράγοντες;

Υπάρχουν, δηλαδή, πολιτιστικοί και στερεοτυπικοί παράγοντες;

Υπάρχουν διακρίσεις σε πολιτιστικό και κοινωνικό επίπεδο που συγκρατούν την ανεργία από το να μειωθεί στους νέους και στις γυναίκες;

Αν «ναι», τι θα μπορούσε να κάνει νομίζετε η πολιτική της Κυβέρνησης ή της εκάστοτε κυβέρνησης να αντιμετωπίσει αυτό το πρόβλημα, θα μπορούσε να το αντιμετωπίσει πολιτιστικά ή δεν έχει τέτοια εργαλεία στη διάθεσή της;

Ευχαριστώ πάρα πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Κι εμείς ευχαριστούμε.

Ο κ. Τσουκαλάς, έχει το λόγο.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Adam Smith του Πανεπιστημίου της Γλασκόβης):** Ευχαριστώ, κύριε Πρόεδρε.

Ευχαριστώ πάρα πολύ για τις ερωτήσεις όλους τους κυρίους Βουλευτές. Σε μία πολύ μεγάλη παλέτα χρωμάτων και τοποθετήσεων και ερωτήσεων, θα προσπαθήσω να ομαδοποιήσω κάποιες που θεωρώ κοντινές μεταξύ τους.

Θα ξεκινήσω από το ρυθμό ανάπτυξης και το ζήτημα που θέσατε των μετρήσεων, ούτως ώστε να μιλάμε πάνω σε μια κοινή βάση και να μη μπλέκουμε τα νούμερα τόσο πολύ.

Όσον αφορά τον ρυθμό αύξησης του ΑΕΠ και το πως ποσοτικά οι διάφορες συνιστώσες, δηλαδή, οι επενδύσεις, η ιδιωτική κατανάλωση, οι εξαγωγές, οι εισαγωγές, συμβάλλουν σε αυτό το ρυθμό ανάπτυξης, είναι μια πολύ απλή σχέση. Στην ουσία, βλέπει κανείς το ποσοστό, φερειπείν των επενδύσεων στο συνολικό ΑΕΠ, που για την Ελλάδα είναι γύρω στο 12%, οι συνολικές επενδύσεις. Για να δώσουμε αυτό το παράδειγμα με την πρόβλεψη του ρυθμού ανάπτυξης για το 2024, όταν λέμε ρυθμός αύξησης επενδύσεων 15%, αυτό αν πραγματοποιηθεί ολόκληρο θα δώσει περίπου 1,5% ρυθμό αύξησης στο ΑΕΠ.

Επομένως, για να πάω πίσω στην ερώτησή του κ. Καζαμία, στο θέμα της πρόβλεψης του 2024 που είπαμε, το 15% που προβλέπει ο προϋπολογισμός του 2024 για τις επενδύσεις αν μειωθεί, φερειπείν, αν πέσει στο 7,5%, αυτό θα αφαιρέσει αυτομάτως 0,7% από το ρυθμό αύξησης του ΑΕΠ, δηλαδή από το 2,9% θα πάμε σε 2,2%.

Με αυτή τη λογική αναφέραμε στην έκθεση ότι εάν δεν πραγματοποιηθεί αυτός ο υψηλός στόχος για τις επενδύσεις, θα είναι πολύ δύσκολο να φτάσουμε σε αυτό το 2,9% της πρόβλεψης.

Σχετικά με το επενδυτικό κενό, που ρώτησε ο κ. Βιλιάρδος, το υπολογίζουμε πολύ απλά. Παίρνουμε το ποσοστό των επενδύσεων στο ΑΕΠ για την Ελλάδα και το ποσοστό των επενδύσεων του ΑΕΠ στην Ευρωζώνη, στον μέσο όρο της Ευρωζώνης και υπολογίζουμε τη διαφορά. Στην Ελλάδα το ποσοστό, όπως είπα προηγουμένως, των επενδύσεων στο ΑΕΠ είναι γύρω στο 12%, αυτά είναι στοιχεία του 2022, βέβαια, δεν είναι του 2023, είναι τα επίσημα στοιχεία της Eurostat και στην Ευρωζώνη είναι γύρω στο 21% με 22%, το gross με τις αποσβέσεις.

Επομένως, το 9%, που αναφέρουμε στην έκθεση, έχει να κάνει με το τι ξοδεύουν κατά μέσο όρο οι ευρωπαίοι για επενδύσεις και τι ξοδεύουμε εμείς ως ποσοστό του ΑΕΠ.

Θα ήθελα να αναφερθώ στην απασχόληση και για τις κενές θέσεις, γιατί τέθηκαν ερωτήσεις από μέλη της Επιτροπής.

Αυτές οι κενές θέσεις που αναφέρουμε στην Έκθεση, έχουν να κάνουν, με τις νέες δημιουργούμενες θέσεις εργασίας, τις οποίες δειγματοληπτικά τις μετράει η ΕΛΣΤΑΤ από επιχειρήσεις που εντός τριμήνου προσβλέπουν, ότι θα προσλάβουν ανθρώπινο δυναμικό. Δηλαδή, το 36.000 που λέμε, πρόκειται για νέες θέσεις εργασίας σε επιχειρήσεις, οι οποίες εντός τριμήνου προσβλέπουν να κάνουν προσλήψεις, ανεξάρτητα από το αν θα την κάνουν ή όχι.

Επομένως στην ουσία μιλάμε για αγγελίες.

**ΒΑΣΙΛΕΙΟΣ ΒΙΛΙΑΡΔΟΣ:** Η Κυβέρνηση λέει 500.000 θέσεις εργασίας.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητή του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Δεν το έχω ακούσει αυτό προσωπικά, θα πρέπει να το δω γραμμένο κάπου για να μπορέσω να τοποθετηθώ επί αυτού. Προφανώς, για κάτι άλλο μιλάμε, δεν είναι το ίδιο πράγμα, για να το ξεκαθαρίσουμε αυτό.

Τώρα θα ήθελα να πάμε στον πληθωρισμό και να τον συνδέσουμε λίγο και με την αγορά ακινήτων, γιατί και αυτό ομαδοποιείται. Υπήρξαν πολλές ερωτήσεις προς εμένα από εσάς, επάνω σε αυτό το θέμα.

Όσον αφορά τώρα τον πληθωρισμό, να πάμε σε ένα πολύ βασικό, σε σχέση με τη μεγέθυνση της οικονομίας, την ανάπτυξη. Λειτουργεί επιβαρυντικά προφανώς, γιατί αφαιρεί διαθέσιμο εισόδημα από τα νοικοκυριά και επομένως μειώνεται η κατανάλωση. Εντάξει; Αυτός είναι ο βασικός μηχανισμός.

Τώρα όσον αφορά τη στεγαστική κρίση, που πολύ σωστά το αναφέρετε, ότι υπάρχει ζήτημα στην ελληνική κτηματαγορά.

Υπάρχει μια καινούργια Έκθεση της Τράπεζας Πειραιώς. Έχω δει και κάποια στοιχεία προσωπικά ο ίδιος, έχω κάνει μια μικρή ανασκόπηση των στοιχείων. Κοιτάξτε, εδώ υπάρχει ένα μεγάλο κενό μεταξύ προσφοράς κατοικιών και ζήτησης κατοικιών. Δηλαδή, η ζήτηση υπερβαίνει την προσφορά κατά πολλές εκατοντάδες χιλιάδες κατοικίες.

Για ποιους λόγους;

Για τους λόγους του ότι έχουμε εξωτερική ζήτηση, τουριστικά και τα λοιπά, τα οποία αντανακλάται μετά στα Airbnb και τις βραχυχρόνιες μισθώσεις, αλλά και νέα νοικοκυριά, τα νέα παιδιά κάνουν οικογένεια και θέλουν να βρουν μια κατοικία.

Άρα, έχουμε ένα μικρό απόθεμα αυτή τη στιγμή και μια πολύ μεγάλη ζήτηση για ακίνητα. Το μικρό απόθεμα κατά κύριο λόγο υπάρχει, διότι έχουμε αυτή την αποεπένδυση που ανέφερα προηγουμένως κατά τη διάρκεια της προηγούμενης δεκαετίας. Δηλαδή, πλέον, την προηγούμενη δεκαετία η οικοδομική δραστηριότητα κατέρρευσε και, ή ακόμα είναι σχετικά ισχνή και επομένως χρειάζεται αρκετά μεγάλος χρόνος ούτως ώστε να αυξηθεί αυτό το στοκ των κατοικιών, για να δούμε μία αποκλιμάκωση των ενοικίων, που είναι κατά κύριο λόγο το πρώτο ζήτημα που αφορά τα νοικοκυριά και πιθανόν να επηρεάσει την κατανάλωση και φυσικά αυτό, αντανακλά και στα δημόσια έσοδα κλπ..

Επομένως, όσον αφορά τη στεγαστική κρίση, ακούμε για κάποια προγράμματα, τα οποία μπαίνουν στην οικονομία. Σαφώς υπάρχει κάποιο ζήτημα σε σχέση με τα νέα στεγαστικά δάνεια, τα οποία δεν βλέπουμε να εκταμιεύονται σε πολύ σημαντικό ρυθμό από τις τράπεζες.

Βέβαια, πρέπει να βάλουμε κάποιους αστερίσκους, όσον αφορά τα στεγαστικά δάνεια. Τα επιτόκια είναι πολύ υψηλά.

Επομένως και οι τράπεζες όταν κάνουν μια αποτίμηση κινδύνου σε σχέση με τα εισοδήματα των αιτουμένων, δημιουργείται μια ανισορροπία εκεί.

Τώρα αυτό που είπαμε για τις τράπεζες, δεκτό, κατά κάποιο τρόπο, να το βάλουμε στην κουβέντα και να κάνουμε στο μέλλον κάποια ειδική ίσως συνεδρίαση και εάν μπορούμε να συνεισφέρουμε και εμείς, θα το κάνουμε.

Όσον αφορά το Ταμείο Ανάκαμψης και Ανθεκτικότητας επισημάναμε στην Έκθεση καθυστερήσεις όσον αφορά τις εκταμιεύσεις και την απορρόφηση γενικότερα, σημαντικές καθυστερήσεις μέσα στο 2023 και μάλιστα σε σχέση με τους στόχους του Προϋπολογισμού του 2023 και τις εκτελέσεις βρήκαμε ότι το κενό οφείλεται σε αρκετά μεγάλο βαθμό σε αυτές τις καθυστερήσεις στην απορρόφηση. Τώρα εδώ υπάρχει και ευρωπαϊκό ζήτημα, δηλαδή, ευρωπαϊκή γραφειοκρατία όσον αφορά τις καθυστερήσεις αυτές. Δεν είμαστε αποκλειστικά και μόνο υπεύθυνοι για αυτές τις καθυστερήσεις.

Ο μηχανισμός γραφειοκρατίας όσον αφορά τις εγκρίσεις των εκταμιεύσεων είναι πολύ σύνθετος, πολύπλοκος και καλό θα ήταν να απλοποιηθεί με κάποιο τρόπο, να βρούμε έναν τρόπο να το να τρέξουμε πιο γρήγορα. Εξακολουθούμε, όμως, να πιστεύουμε ότι θα πρέπει να γίνει μία πολύ μεγάλη προσπάθεια, ούτως ώστε αυτά τα χρήματα να πέσουν αποτελεσματικά σε επενδύσεις υψηλής προστιθέμενης αξίας στην ελληνική οικονομία.

Σχετικά με την ερώτηση του κ. Χαλκιά όσον αφορά τις επενδύσεις και του κ. Καζαμία για καλές και κακές επενδύσεις κτλ., μια καλή επένδυση είναι μία επένδυση που έχει υψηλή προστιθέμενη αξία, δηλαδή, βάζεις 1 ευρώ και παίρνεις 1 - 1,5 - 2 - 3 κ.λπ.. Αυτό εκ των υστέρων μπορεί να υπολογιστεί, δηλαδή, μία επένδυση τι πολλαπλασιαστή είχε στην τοπική κοινωνία, οικονομία κ.λπ.. Είναι κάτι το οποίο μπορεί να γίνει.

Δεν είναι γενικότερα στην ελληνική κουλτούρα - να το πω έτσι - στο πολιτικό σύστημα να γίνεται τέτοια αποτίμηση, θεωρούμε όμως ότι πρέπει να μπει και αυτό κάποια στιγμή σαν βασικό κριτήριο για να μπορούμε να κάνουμε αποτίμηση μετά κατά πόσον πήγαν οι επενδύσεις καλά, ούτως ώστε στην καινούργια χρηματοδότηση να μπορούμε να κατευθύνουμε εκεί που υπάρχει υψηλή αξία.

Βέβαια, να πω εδώ ότι έχουμε τώρα το καινούργιο εργαλείο, τον Προϋπολογισμό Επιδόσεων, όπου εκεί θα μπορέσουμε να δούμε σε βάθος λίγο περισσότερο το αποτύπωμα των επενδύσεων σε άλλες διαστάσεις, οι οποίες δεν είναι αποκλειστικά και μόνο οικονομικές και θα μπορέσουμε σιγά - σιγά να αρχίσουμε να μετράμε κάποια βασικά μεγέθη και κάποιους δείκτες οι οποίοι θα είναι πολύ χρήσιμοι και για εσάς φυσικά για το έργο σας.

Το έλλειμμα παραγωγικότητας που ανέφερα, γιατί και εκεί ίσως χρειάζεται μια διευκρίνιση, αυτό το πήραμε από το ΚΕΠΕ. Υπάρχει μια Έκθεση του ΚΕΠΕ του 2023, η οποία κάνει τη μελέτη αυτή και μας λέει ότι ο Έλληνας εργαζόμενος ανά ώρα εργασίας ή ανά εργαζόμενο, γιατί υπάρχουν δύο τρόποι να μετρήσεις την παραγωγικότητα της εργασίας είτε ανά ώρα εργασίας είτε ανά εργαζόμενο, υπολείπεται σημαντικά του ευρωπαϊκού μέσου όρου. Δηλαδή, εάν ο Ευρωπαίος παράγει 100 μονάδες προϊόντος ή υπηρεσίας, ο Έλληνας με τις ίδιες ώρες εργασίας παράγει 55 μονάδες κάτι το οποίο είναι σημαντικά χαμηλότερο, όπως είπα όμως και πριν αυτό έχει να κάνει σε μεγάλο βαθμό με την αποεπένδυση που περάσαμε αυτή τη δεκαετία και με κάποια άλλα διαρθρωτικά χαρακτηριστικά φυσικά της ελληνικής οικονομίας. Οι τομείς, φερειπείν, οι οποίοι έχουν ανάπτυξη είναι τομείς χαμηλής προστιθέμενης αξίας, όπου δεν θα έβαζα μέσα όλο τον τουρισμό, αλλά θα έβαζα το λιανικό εμπόριο που είναι χαμηλής προστιθέμενης αξίας.

Η άλλη, κυρίως, διαρθρωτική αδυναμία είναι ότι έχουμε πάρα πολλές μικρομεσαίες επιχειρήσεις και αυτοαπασχολούμενους, όπου δεν μπορείς να δημιουργήσεις οικονομίες κλίμακας εκεί. Δηλαδή, μία πολύ μικρή επιχείρηση για να αυξήσει την παραγωγικότητα θα πρέπει να μεγαλώσει. Όταν δεν μπορεί να μεγαλώσει για οποιοδήποτε λόγο, τότε θα μείνει σε χαμηλά επίπεδα προστιθέμενης αξίας και παραγωγικότητας.

Το τεχνολογικό κομμάτι είναι πολύ σημαντικό γι’ αυτό λέμε ότι πρέπει να μπουν οι επενδύσεις αυτές μέσα, οι οποίες να είναι technology intensive, ούτως ώστε να μπορούν να μπουν και καινούργιες τεχνολογίες, οι οποίες θα βοηθήσουν ακόμα και κάποιες μικρομεσαίες επιχειρήσεις να αναπτυχθούν πιο γρήγορα.

Ένα παράδειγμα να σας δώσω. Υπάρχουν τεχνολογίες, οι οποίες μπορούν να κάνουν καλύτερη διαχείριση πελατών και προμηθευτών και να βρίσκεις καλύτερες προσφορές από τους προμηθευτές, αντί να σηκώνεις το τηλέφωνο και να ζητάς 2 - 3 προσφορές μπορείς να το κάνει με κάποια ψηφιακά εργαλεία. Αυτό από μόνο του μεγαλώνει την προστιθέμενη αξία και το κέρδος.

**ΠΑΥΛΟΣ ΓΕΡΟΥΛΑΝΟΣ:** (ομιλεί εκτός μικροφώνου) Η ψηφιοποίηση της κρατικής λειτουργίας έχει συμβάλει θετικά;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Αυτό δεν μπορούμε να το ποσοτικοποιήσουμε, σίγουρα μπορώ να πω ότι και ως έλληνας του εξωτερικού έχω εκπλαγεί θετικά από το επίπεδο ψηφιοποίησης που έχει συντελεστεί τα τελευταία 3 -4 χρόνια. Σίγουρα η γραφειοκρατία επιδρά αρνητικά στην προσέλκυση επενδύσεων είτε ελληνικών είτε ξένων. Αν μπορούσαμε να κατά κάποιον τρόπο να καταργήσουμε τη γραφειοκρατία διά μαγείας θα είχαμε μία σημαντική αύξηση, η οποία όμως δεν μπορεί να ποσοτικοποιηθει. Σίγουρα μπορούν να γίνουν κάποιες μελέτες πάνω σε αυτό, θα το δούμε και στην πορεία στο μέλλον.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Θα παρακαλούσα τους συναδέλφους να κάνουν ερωτήσεις στο μικρόφωνο για να καταγράφεται η ερώτηση.

Το λόγο έχει ο κ. Ταγκαλάκης.

**ΑΘΑΝΑΣΙΟΣ ΤΑΓΚΑΛΑΚΗΣ (μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Επίκουρος Καθηγητής στο Τμήμα Διεθνών και Ευρωπαϊκών Οικονομικών Σπουδών του Οικονομικού Πανεπιστημίου):** Να επισημάνω ότι ως αποτέλεσμα της μακρόχρονης κρίσης είχαμε μια απόκλιση από τους μέσους ευρωπαϊκούς όρους, αλλά τα τελευταία χρόνια το πραγματικό ΑΕΠ στη χώρα μας αναπτύσσεται με ταχύτερους ρυθμούς σε σχέση με την Ευρωπαϊκή Ένωση, οπότε έχει ξεκινήσει πάλι η διαδικασία σύγκλισης.

Αυτό είναι θετικό σημείο, παρ’ όλα αυτά όμως το κατά κεφαλήν ΑΕΠ της χώρας αντιστοιχεί περίπου στο 55% του κατά κεφαλήν ΑΕΠ των χωρών της Ευρωζώνης ή περίπου το 60% των χωρών της Ευρωπαϊκής Ένωσης, ενώ πριν την κρίση ήταν στο 70% των χωρών της Ευρωζώνης και περίπου στο 80% των χωρών της Ευρωπαϊκής Ένωσης.

Άρα, δεν έχουν λυθεί όλα τα προβλήματα, αν συνεχιστεί η πορεία που ακολουθούμε τώρα προφανώς θα προσεγγίσουμε, αλλά αυτό μπορεί να πάρει 10 - 15 χρόνια για να επιστρέψουμε εκεί που ήμασταν το 2009. Προφανώς, υπάρχουν διάφορα εργαλεία που θα μας βοηθήσουν, το Ταμείο Ανάκαμψης. Έχω υπόψη μου, όπως και οι συνάδελφοι, έρευνα της Τράπεζας της Ελλάδος που λέει ότι θα βοηθήσει στην αύξηση του πραγματικού ΑΕΠ μέχρι το 2026 κατά 7%.

Υπάρχουν πόροι, πέρα από το Ταμείο Ανάκαμψης, δηλαδή, υπάρχει το ΕΣΠΑ, περίπου νομίζω γύρω στα 20 δις, η Κοινή Αγροτική Πολιτική άλλα 15 δις, άρα συνολικά μέχρι το 2027 υπάρχουν πόροι που μπορούν να προσεγγίζουν στα 70 δισεκατομμύρια. Τώρα μένει να αξιοποιηθούν με τον κατάλληλο τρόπο για να μας βοηθήσουν.

Παρόλα αυτά, όπως το είπε ο κ. Κουκουλόπουλος, οι διεθνείς οργανισμοί δεν είναι τόσο αισιόδοξοι, είναι συγκρατημένοι και θεωρούν ότι το δυνητικό ΑΕΠ μέχρι την περίοδο του 2030 θα είναι κάτω από 1,5%, στο 1,2%.

Υπάρχουν εκτιμήσεις όμως και από ελληνικούς φορείς, την Τράπεζα της Ελλάδος και το Υπουργείο Οικονομικών πιστεύω, που ανεβάζει το ποσό αυτό στο 1,9%. Θεωρεί ότι θα υπάρχει σημαντική άνοδος της συνολικής παραγωγικότητας στην οικονομία, εξαιτίας όλων αυτών των μεταρρυθμίσεων και των επενδύσεων. Από την άλλη μεριά, υπάρχει γήρανση του πληθυσμού και χαμηλή απασχόληση των γυναικών στο εργατικό δυναμικό, το οποίο περιορίζει τη συμμετοχή της εργασίας, οπότε ενδεχομένως τα πράγματα να μην είναι τόσο απαισιόδοξα, σύμφωνα με τους ελληνικούς φορείς σε σχέση με την εικόνα που παρουσιάζουν οι φορείς από το εξωτερικό, το ΔΝΤ και η Ευρωπαϊκή Κεντρική Τράπεζα.

Τώρα, βέβαια, όλα αυτά έχουν σημασία γιατί επηρεάζουν και τη βιωσιμότητα του χρέους. Η εικόνα η δικιά μας είναι, ότι δεν υπάρχει θέμα βιωσιμότητας, παρότι υπάρχουν αυτοί οι τόκοι που αφορούν την περίοδο μετά το 2032. Εμείς, ως Γραφείο, δεν έχουμε κάνει, αλλά έχουμε εικόνα από συνεργαζόμενους φορείς, την Τράπεζα της Ελλάδος, οπότε υπάρχει βιωσιμότητα του χρέους, είμαστε σίγουροι γι’ αυτό, αλλά, βέβαια, υπάρχουν κάποιες προϋποθέσεις, επίτευξη πρωτογενών πλεονασμάτων, σύμφωνα με ό,τι έχει συμφωνηθεί.

Ευχαριστώ πολύ.

**ΒΑΣΙΛΕΙΟΣ ΒΙΛΙΑΡΔΟΣ:** Πάντως, δεν υπάρχει ανάλυση βιωσιμότητας του χρέους. Η τελευταία που έχουμε είναι από την Τρόικα, δεν υπάρχει καμία καινούργια.

**ΑΘΑΝΑΣΙΟΣ ΤΑΓΚΑΛΑΚΗΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Επίκουρος Καθηγητής στο Τμήμα Διεθνών και Ευρωπαϊκών Οικονομικών Σπουδών του Οικονομικού Πανεπιστημίου Αθηνών):** Κάνουν οι φορείς, Εμείς δεν έχουμε ως Γραφείο.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Εμείς δεν έχουμε κάνει ως Γραφείο, αλλά υπάρχει από το Διεθνές Νομισματικό Ταμείο, υπάρχει από την Κομισιόν.

**ΒΑΣΙΛΕΙΟΣ ΒΙΛΙΑΡΔΟΣ:** Η τελευταία που υπάρχει είναι από την τελευταία αξιολόγηση.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Νομίζω ότι υπάρχει καινούργια από την Κομισιόν.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστούμε. Το λόγο ζητεί τώρα ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κύριε Πρόεδρε. Μία διαπίστωση. Πάρα πολλές φορές διαπιστώνουμε, γυναίκες, αλλά και άντρες, ιδιαίτερα από κάποιες κοινωνικές ομάδες που έχουν χαμηλό μορφωτικό επίπεδο, να μην μπορούν να βρουν εργασία. Δηλαδή, ένα πράγμα που πρέπει να απασχολήσει και το πολιτικό μας σύστημα, βλέποντας ότι υπάρχουν κενές θέσεις εργασίας, όπως βλέπουμε και σε κάποια σημεία της χώρας μας να υπάρχει μεγάλη ανεργία και εδώ στην Αθήνα, να μην μπορείς να βρεις εργαζόμενο. Άρα, καλό είναι να κάνουμε και μία έρευνα, να κάνουμε μια μεγαλύτερη κουβέντα, όλα τα κόμματα, σε συνεργασία με το γραφείο, τι μπορούμε να κάνουμε, ποιες επενδύσεις μπορούμε να οδηγήσουμε σε περιοχές της χώρας μας, όπως είναι η Δυτική Μακεδονία, που έχει τεράστιο πρόβλημα, η Δυτική Ελλάδα, η Ηλεία Αχαΐα, αλλά ακόμα και η Μεσσηνία, αν και το Costa Navarinoέχει βοηθήσει αρκετά την περιοχή.

Άρα, βλέπουμε, ότι κάποιες επενδύσεις στρατηγικά και στοχευμένα μπορούν να αλλάξουν την μικροοικονομία της περιοχής και τους εργαζόμενους, Οπότε, τι μπορούμε να κάνουμε και ποιες επενδύσεις μπορούμε να οδηγήσουμε σε αυτές τις περιοχές που έχουν ιδιαίτερα πρόβλημα με την ανεργία.

Ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Το λόγο έχει ο κ. Κανάς.

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου του Προϋπολογισμού του Κράτους στη Βουλή** **και Καθηγητής Χρηματοοικονομικής στη Τμήμα Οικονομικής Επιστήμης του Πανεπιστημίου Πειραιώς):** Συμπληρωματικά δύο τρία σημεία στα ερωτήματα που τέθηκαν, νομίζω από τον κ. Βιλιάρδο, σχετικά με τη διαφοροποίηση ανάμεσα στις εκκρεμείς και ληξιπρόθεσμες αιτήσεις συντάξεων, ποια η διαφοροποίησή τους νομίζω ήταν η ερώτηση. Η διαφοροποίηση είναι, ότι οι ληξιπρόθεσμες ή εκκρεμείς πάνω από 90 μέρες και αυτό αναγράφεται μέσα στην Έκθεση, αν δεν κάνω λάθος, σελίδα 48. Επιπρόσθετα, νομίζω τα ερωτήματα και η τοποθέτηση του κ. Κουκουλόπουλου, είχαν να κάνουν γενικότερα και με το μοντέλο ανάπτυξης της ελληνικής οικονομίας. Πιστεύουμε, γενικά, ότι είναι πάρα πολύ σημαντικό, οι επενδύσεις υψηλής τεχνολογίας να μπουν σε προτεραιότητα, επενδύσεις που στηρίζονται στην έρευνα και την ανάπτυξη, επενδύσεις παραγωγικές, που ίσως και με τη συμμετοχή ερευνητικών κέντρων και των Ανώτατων Εκπαιδευτικών Ιδρυμάτων των πανεπιστημίων, να συνεισφέρουν σε νέες ιδέες και σε νέα τεχνογνωσία. Σε όλα αυτά, το RFF Ελλάδα 2.0, το Εθνικό Σχέδιο Ανάκαμψης και Ανθεκτικότητας, έχει συγκεκριμένους πυλώνες και γι’ αυτό πιστεύουμε, ως γραφείο, ότι αποτελεί σημαντικό μοχλό για ένα σχετικά νέο μοντέλο ανάπτυξης της ελληνικής οικονομίας.

Η ερώτηση που έγινε, αν δεν κάνω λάθος, από τον κ. Χαλκιά, σχετικά με τη μερική απασχόληση και αυτή συνδέεται με επενδύσεις υψηλής προστιθέμενης αξίας με ένα νέο μοντέλο οικονομικής ανάπτυξης. Επίσης, ένα σημείο για τα Big Data, το οποίο αναφέρουμε στη σελίδα 41 της Έκθεσης, οι μεθοδολογίες, οι αλγόριθμοι ουσιαστικά υψηλών μεγάλων δεδομένων, θα μπορούσαν να χρησιμοποιηθούν για την κατηγοριοποίηση των διαφόρων φορολογουμένων ως προς κάποια ειδικά χαρακτηριστικά τους, θετικά ή αρνητικά και πάνω σε αυτή την αναγνώριση των κατηγοριών, μπορούν να στηθούν πολιτικές ενίσχυσης της ροπής της φοροδοτικής ροπής των διαφόρων κατηγοριών.

Ως προς το θέμα των επενδύσεων - καλές ή κακές επενδύσεις - που τέθηκε, θεωρητικά μια καλή επένδυση, προσδιορίζεται on an ex ante basis, δηλαδή πριν γίνει η επένδυση προσδιορίζουμε, προβλέπουμε μία πιθανή κερδοφορία, πριν γίνει. Αφού γίνει, μετά όπως πολύ σωστά ανέφερε ο κύριος συντονιστής, πάμε on an ex post basis και αυτό που αρχικά θεωρούσαμε πολύ καλή επένδυση, θα μπορούσε να αποδειχθεί μια κακή επένδυση. Χρησιμοποιήσατε τη λέξη διαφθορά, αν άκουσα σωστά. Στα οικονομικά όμως λέμε, αν είναι εκ των αρχικά καλή κτλ..

Ως προς το σημείο που θέσατε για την ανεργία των νέων σε σχέση με τις γυναίκες και τα πολιτιστικά στερεότυπα, ναι αυτό είναι ένα πάρα πολύ ενδιαφέρον θέμα πιστεύουμε, ερευνητικό θέμα, κατά πόσο λοιπόν οι συμπεριφορικές προσεγγίσεις στην ανεργία έχουν απεικόνιση στο ελληνικό εργατικό δυναμικό και αυτό είναι ένα πάρα πολύ ενδιαφέρον θέμα πιστεύουμε, στο μέλλον.

Ευχαριστώ πολύ.

**ΓΕΩΡΓΙΟΣ ΚΩΤΣΟΣ(Πρόεδρος της Επιτροπής)**: Ως εκ τούτου εξ όσων αντιλαμβάνομαι, φτάσαμε στο τέλος της συνεδρίασης. Κύριε Κουκουλόπουλε, το θέμα που θέσατε στην Επιτροπή Οικονομικών λόγω του προϋπολογισμού μεταφέρεται, σε επόμενη συνεδρίαση θα συζητηθεί. Μέχρι να συνταχθεί η έκθεση για το τέταρτο τρίμηνο του 2023 θα κάνουμε ακόμα μία συνεδρίαση, όπου παρακάλεσα τον κύριο Τσουκαλά να μας παρουσιάσει τον τρόπο λειτουργίας του προϋπολογισμού επιδόσεων. Είναι ένα καινοτόμο εργαλείο, καινούργιο εργαλείο, που καλό θα είναι να το ενσωματώσουμε και εμείς, οι συνάδελφοι, τον τρόπο που δουλεύει και τι αποτύπωμα θα αφήσει πίσω του.

Ως εκ τούτου σας ευχαριστώ πάρα πολύ όλους. Κηρύσσεται περαιωμένη η συζήτηση. Θα ήθελα να ευχαριστήσω για μία ακόμη φορά τον κύριο Τσουκαλά, τον κ. Κανά, τον κ. Ταγκαλάκη και τον κ. Κωνσταντίνου, που είχαν την ευγενή καλοσύνη να είναι σήμερα εδώ. Σας ευχαριστώ πολύ όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Χαλκιάς Αθανάσιος, Βορύλλας Ανδρέας, και Καζαμίας Αλέξανδρος.

Τέλος και περί ώρα 12.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΚΩΤΣΟΣ ΧΡΗΣΤΟΣ ΔΕΡΜΕΝΤΖΟΠΟΥΛΟΣ**